Тожикистонлик ижодкорлар – МУНОСАБАТ\nШеър меърожи шуълалари\nPosted on januari 11, 2015 by admin under Тожикистонлик ижодкорлар\nАср шоираси, шеър маликаси, шеър илоҳаси… Давр фарзонаси… Унинг эллик ёши тантаналарига бу сўзлар дебоча бўлишга арзигулик мақтовдир. Аммо у бу мақтовлардан ҳам баландда ШЕЪР фазосида эди. У самимият, камтаринлик, тамкин ва таманно томонида эди.\nМана шу тантана иштирокчиси бўлиб туриб, мен унинг қирқ беши баҳона бўлиб ўтган ШЕЪР кечасини ёдга олдим. Continue reading →\nҲожи Ҳаким Бозор Тожикистоннинг Панжакент туманида яшайди. Панжакент Самарқанд жанубида, Зарафшон дарёсининг юкори қисмида, шундоққина дарё ёқасида жойлашган қадимий шаҳар. Туман қишлоқларининг баъзиси тоғ ораликлари, баъзилари қирғокларидаги сӯлим, серҳосил ерларда жойлашган. Бу ерда юзлаб булоқлар, баланд тоғлардаги қорлардан ҳосил бӯлган кичик дарёлар боғ-роғларни суғориб обод қилади ва қолган қисми Зарафшонга келиб қуйилади. Continue reading →\nКеча Панжикентдан бир нохуш хабарни эшитиб анча мутаассир бўлдим. Қишлоғимиздан чиққан кекса педагог, шоир Ҳаким Бозор вафот этибдилар. Домла бу йил 84 ёшга тўлган эдилар.\nДомла узоқ йиллар Сўжина қишлоғидаги 2- ўрта мактабда ўзбек тили ва адабиётидан дарс берганлар. Камина ҳам икки йил шу мактабда ўқиганман.\nҲаким Бозор қаламига мансуб кўплаб қўшиқлар таниқли хонандалар томонидан куйга солинган. Таниқли хонанда Ортиқ Отажонов куйлаб келган ”Ёр ўйнади”, ”Нон азиз” қўшиқлари муаллифи ҳам бизни домламиз эдилар.\nБир умр қишлоқдан чиқмай ижод қилган Ҳаким Бозордан кўплаб шеърий ва насрий китоблар мерос бўлиб қолди. Continue reading →\nНозли эди оқшомги насим\nPosted on december 6, 2014 by admin under Тожикистонлик ижодкорлар\nКўнгилга яқин инсонлар ҳақида ёза бошласам, юрагим орзиқиб кетади. Йўқотганларим – дўстлар, танишлар ҳақида ёзсам армон юрагимни ўртаб юборади. Одатдаги шундай битикларимни ўқиган акахонлардан бири Абдужаббор ака айтиб қолди: “Мунаввархон, биз ҳақимизда тириклигимизда ёзинг. Ўлганимиздан кейин ёзсангиз бефойда. Ўзимиз ўқимагач, нима қизиғи бор”.\nБу аччиқ ҳақиқат. Ростдан ким ҳақида қандай фикрдалигингни тириклигида айт, мунофиқлик қилмай, эй банда.\nМен у ҳақида кўпдан ёзмоқчи бўлиб юраман. Хаёлан бир неча марта битганман унинг ҳақдаги битикларимни. Ҳали фурсати келмаган деб юрардим. Аммо… укахоним Фарҳод: “Опа, Фарзона шеърларини таҳлили ҳақида материал берсангиз” деб қолди. Шунда мен ёзиш фурсати келганлигини тушундим. Бу унинг 50 ёши муносабати билан ёзилаётган битикмас. Бу менинг доим у ҳақда ёзишим мумкин бўлган кўнгил изҳорим асли. Continue reading →\nОДИЛ ИКРОМ: СУЖУД МУҲРИ\nPosted on augusti 23, 2014 by admin under Тожикистонлик ижодкорлар\nСАЙЙИД НЕЪМАТУЛЛОҲ ИБРОҲИМ ТАВАЛЛУДИНИНГ 60ЙИЛЛИГИ ОЛДИДАН\nЯқинда тожикистонлик иқтидорли ўзбек шоири Саййид Неъматуллоҳ Иброҳимнинг ”ТАҲАЙЮР” (Душанбе, ”Ирфон” нашриёти) номли китоби нашр этилди. Қуйида шу китоб ҳақидаги таассуротларимни эътиборингизга тақдим этишни лозим топдим.\n“Таҳайюр” – икки юзу ўн тўрт туртликни қамраган. Бу тўртликлар одатдаги, на ютишга, на тупуришга лойиқ, азбаройи чайналмоқдан ранги, таъми, аслини йўқотган дунёвий икир-чикир мавзуларда эмас, балки, илоҳий ишқни жон-дилдан куйлаганлар, жумладан, Умар Хайём, Жалолиддин Румий, Мирзо Абдулқодир Бедир, Муҳаммад Иқбол каби алломалар яратган табаррук анъаналар умрининг давоми эканлиги билан ҳам азиздир. Continue reading →\nҲасанбой Ғойиб: ”Эту тирноқ бўлган икки халқни ҳеч қандай куч ажрата олмайди!”\nPosted on januari 30, 2014 by admin under Тожикистонлик ижодкорлар\nҲасан Ғойиб Тожикистонда энг яхши танилган ўзбек шоирларидан биридир\nТожикистонлик таниқли ўзбек шоири Ҳасанбой Ғойиб bbcuzbek.com ўқувчилари ва тингловчиларимиз саволларига жавоб берди.\nТожикистон Журналистлар Иттифоқи аъзоси Ҳасанбой Ғойиб 1968 йилнинг 1-январида Тожикистон Республикаси Регар (Турсунзода) шаҳри Сешанбе жамоатида дунёга келган.\nОтаси Холмирзо Ғойибов ”Правда” давлат хўжалигида ишчи, онаси Инобат Давронова уй бекаси эдилар.\nБолалиги Сешанбе жамоатининг Боғбон қишлоғида ўтган.\nТурсунзода шаҳридаги 59-ҳунар техника билим юртига ”Кўприкли кран машинисти” ихтисоси бўйича ҳужжат топширди.\n1983-86 йилларда шу билим юртида таҳсил олди. Continue reading →\nИЛОҲИЙ ИШҚ ТАРОНАСИ\nPosted on januari 25, 2014 by admin under Тожикистонлик ижодкорлар\n(Саййид Неъматуллоҳ Иброҳимнинг айрим ғазалларига чизгилар.)\nШоир қалбида жунбушга келган ҳис-туйғулар вулқондек отилиш тараддудига тушиб қолганда, кўнгилдаги дарду алам, шодлигу севинч, ишқу муҳаббат, таҳайюр, завқ-шавқ ўзининг авж пардасига етганда -ШЕЪР туғилади. Ана шундай ҳолатларда ёзилган шеър ҳақиқий, барҳаёт, ўзи етган қалбга бир умр муҳрланиб қоладиган шеър бўлади.\nБугун сиз азизлар билан ана шундай ҳақиқий, барҳаёт шеърлар ижодкори, ҳозирги замон ўзбек тасаввуф адабиётининг йирик вакили, ориф шоир – устоз Саййид Неъматуллоҳ Иброҳимнинг айрим ғазаллари хусусида суҳбатлашсак нима дейсиз?! Continue reading →\n“ОППОҚ ҚОРДАН КАФАН КИЙГАН ТОНГ…”\nPosted on januari 5, 2014 by admin under Тожикистонлик ижодкорлар\nБугунги тонг одатдаги тонглардай хайрли эмасди. Бугунги тонг “оппоқ қордан кафан кийган”, оппоқ сочлар каби оқарган тонг эди… Ўлим яна бир қадрдонимиз, Аҳмад Аъзамни оиласи, дўстлари бағридан юлиб, Чин Дўстга топширди…\nАҳмад ака барча ҳодисага ҳалоллик билан ёндашарди…\nОдам Атодан то бугунга қадар кечган фурсатда одамзод, нари борса, эндигина балодан, ҳаромдан, шунчаки, ҳазар қилиш босқичига етгандир… Аҳмад ака ҳаромдан, нафақат, ҳазар қиларди, балки, ҳалол нима, ҳаром нималигини чуқур англаган, нозиктаъб, парҳезкор инсонлардан эди.\nАҳмад ака бағрикенг эди…\nМанфаат учун бировни мақтамасди, ғараз билан бировни ёмонламасди, тарафкашлик, гуруҳбозликларни хуш кўрмасди. Одамзод бир-биридан айбу нуқсон ахтариш учун эмас, бир-бирига, фақат, яхшилик қилиш, юрак-юракдан гапириш, эзгу амаллар учун дунёга келган, деб ўйларди. Яқинда унинг саҳифасидаги бир изоҳга кўзим тушиб қолди: Кимдир Аҳмад ака эълон қилган бир “статус” остига турк тилида ўзи фикрларини ёзган экан. Ора-орада Аҳмад аканинг: “Нима ёзганингизни англамадим, узр” деб жавоб қайтаришига қарамай, ўша инсон узундан-узоқ фикрини ёзишда давом этаверган. Continue reading →\n“НАСИБ ҚИЛСА ҚАЙТИБ КЕЛАРМАН…”\nPosted on december 17, 2013 by admin under Тожикистонлик ижодкорлар, Эрта сўнган юлдузлар\n(Асқар Маҳкам таваллудининг 55 йиллиги муносабати билан)\nАсқарали ака жуда кам умр кўрди. Кўрган кам умрида ҳам ёруғ кунлари саноқли эди. Балки, шунинг учундир, тунни яхши кўрарди, суҳбатларимизда тунни “фариштасифат ҳолат” дерди. Дарҳақиқат, тунда одам барча ниқоблардан холи кўнгил ҳаётини бошдан кечиради. Кундузи кўзингизга балодай кўринган қаттол душманингиз ҳам ўша лаҳзада содиқ дўст, жонингизни жабборга бериб, ортидан қувган ташвишларингиз ҳам ўша ҳолатда майда, иддаоларингиз беҳуда туюлади. Кимнингдир кўнглини ранжитганингизни ўйлаб, ўзингизни гуноҳкордай ҳис қиласиз. Шафқатли, кечиримли бўласиз. Ҳақ билан кўнглингиз орасидаги масофа яқинлашиб, парда тобора ҳарирлашиб бораверади… Ва беихтиёр суҳбатимиз, кундуз куни чироқ кўтариб, бозордаги гавжум оломон ичра Одам ахтарган донишмандга бориб тақаларди: Эҳтимол, ўша донишманд кундузи эмас, тунда Одам ахтарганида эди, излаган Одамини чироқ ёқмай ҳам топа олган бўлармиди… Дарвоқе, туғилиш ҳам, жон узилиши ҳам, асосан, тунда рўй беради… Continue reading →\n”Маънавий маснавий”нинг ҳар лаҳзасидан таъсирланганимни айтиб адо қилолмасам керак”\nPosted on augusti 4, 2013 by admin under Тожикистонлик ижодкорлар\nБугунги китобхон Румийдан Ислом ва иймон моҳиятини ўрганиши керак”\nИлк китоби ”Уфқ дарахти” 1991 йилда чоп этилган.\nШоирнинг шунингдек, ”Таҳажжуд”(2007), ”Таҳаммул”, ”Узлат”(2012) каби китоблари адабиёт ихлосмандларига яхши маълум.\nУ Муҳаммад Иқбол, Нақибхон Тўғрал, Фуруғ Фаррухзод, Нодир Нодирпур, Лойиқ, Фарзона, Сайидали Маъмур, Аҳмаджон Раҳматзод, Озарахшнинг шеърий тўпламини, Заҳирий Самарқандийнинг ”Хотинлар макри” (И.Бекжон билан биргаликда), Муҳаммад Субҳоннинг ”Қора чироқ” насрий асарларини, шоир Лойиқнинг ”Онажоним” номли туркум шеърларини ўзбек тилига маҳорат билан таржима қилган. Continue reading →\nШЕЪР-ДИЛ ЖАВҲАРИ ТАЗОҲУРИ\nИстеъдодли ёш ижодкор Дилмурод Қурбоновнинг қалингина ”Машқлар” дафтари билан батафсил танишиб чиққач, унинг илк китобини бундан ўн йил муқаддам нашр эттириш мумкин экан, деган хулосага келдим.\nДарвоқе, бундан йигирма йил муқаддам уни ҳамкурси Раҳим Абдураҳмон менинг меҳмонхонамга бошлаб келган ва биз бадиий ижод ва сўз санъати хусусида узоқ суҳбатлашган эдик (1993 й.) Ўшанда эндигина ўн тўққиз ёшга тўлган бу йигитнинг илк машқларида ундаги иқтидор учқунларини пайқагандим.\nКейин… Дилмурод узлатга кетган одамдай узоқ йиллар жим бўлиб кетди. Ҳатто менда, у ўз қобилиятини сўндириб қўйди, шекилли, деган хавотир пайдо бўлди. (Дарвоқе, у адабий муҳитдан анча узоқда–Турсунзода районининг олис тоғ ўнгурларида жойлашган Равот қишлоғида яшайди.)\nШунча йиллардан кейин яна ҳузуримга келган Дилмуроднинг ”Машқлар” дафтарини варақларканман, шунга амин бўлдимки, йигирма йил мобайнида у Шеър устида кўп тер тўккан, тинимсиз изланган, янги мажозлар, ташбеҳлар, талмеҳлар ахтарган, иқтидорини занглатиб қўймаслик учун ҳаракат қилган. Continue reading →\nТанишинг: Тожикистонлик истеъдодли шоир Олимжон АБДУЛЛАЕВ\nPosted on juli 22, 2013 by admin under Тожикистонлик ижодкорлар\nОлимжон Абдуллаев 1978 йилда Ашт туманида туғилган. Хўжанд Давлат Университетининг ўзбек филологияси факултетида таҳсил олган. Айни пайтда мазкур илм даргоҳида катта ўқитувчи вазифасида ишлайди. Номзодлик иши ҳимоя арафасида. 2012 йилда унинг ”Мезон” номли илк шеърлар тўплами нашр этилган.\nБугун осмон оппоқ парқу тўшади ерга,\nҚандай бахтли қабрингизни қучиб ётган қор.\nГарчанд тақдир ҳар қадами тўладир сирга,\nИшонаман, қабрингизнинг ичида баҳор.\nЗеро, баҳор эди асли табиатингиз,\nЯйрар эдик қаҳ-қаҳ отиб кулганингизда.\nНурга тўлиқ эди суврат ва сийратингиз,\nЯнгиқишлоқ яшарарди юрганингизда. Continue reading →\nХўш, мангуликка мансуб ижодкорлар ва уларнинг асарларининг сири нимада? Биринчидан, бундай ижодкорлар туғма, илоҳий истеъдодга эга бўладилар. Иккинчидан, улар ниҳоятда заҳматкаш бўлиб, тинмай меҳнат қиладилар. Учинчидан, бу хил ижодкорлар кўп ёзмайдилар, балки кўп ўқийдилар ва қомусий билим соҳиби бўладилар. Тўртинчидан, бундай истеъдодлар бағри кенг, олижаноб, кўнгли тоза инсонлар сифатида, ҳам бошқаларни ранжитмайдилар, ҳам ранжитганлардан ранжимайдилар. Чунки бундайлар Аллоҳ уларга назар солганлигини ҳис этадилар ва бу илоҳий назардан ажралишни истамайдилар. Шу сабабли улар халқ назарини ҳам эгаллайдилар ва бунга содиқ қоладилар. Continue reading →\nТанишинг: Тожикистонлик истеъдодли шоир Муҳаммад Суюн\nPosted on juni 15, 2013 by admin under Тожикистонлик ижодкорлар\nСуюнбой Тилабов (Муҳаммад Суюн) 1959-йил Панжакент ноҳиясида туғилган. 1978- йил ноҳиядаги педагогика билим юртини, 1982- йилда ЛДПИ (ҳозирги ХДУ) нинг тарих-филология факултети ўзбек тили ва адабиёти бўлимини тугатган. Шундан сўнг «Ҳақиқати Ленинабод», «Ленинабод Ҳақиқати» ва «Қадрият» рўзномаларида ишлади. Айни пайтда академик Бобожон Ғафуров номидаги ХДУ ўзбек филологияси факултетида дотсент вазифасида ишламоқда. Унинг илк шеърий тўплами «Хаёлимда бир қиз яшайди» 1996- йил Раҳим Жалил номидаги давлат нашриётида чоп этилган. «Ишқ қасри» (2002) коллектив тўпламига «Сени эслаб» номли туркум шеърлари киритилган. «Настарин ифори» шеърий тўплами эса 2007- йилда нашр этилди.\nТожикистон журналистлар уюшмаси аъзоси, Тожикистон матбуоти аълочиси нишондори.\nЁнар юлдуз, порлагай юлдуз,\nОқшом чоғи кўкнинг тоқида.\nВисолига етолмай ҳануз,\nМен телбаман, далли гоҳида.\nБирам тиниқ сочган нурлари,\nМудроқ қалбда уйғотар ҳавас.\nГўзал мисли жаннат гуллари,\nФариштадан, фаришта нафас.\nБўлса ҳамки мендан йироқда,\nХаёлимдан кетмас суврати.\nУнинг эса қиё боқмоққа\nТопилмайди, етмас фурсати. Continue reading →\nМУҲАББАТ ОҲАНГЛАРИ ОСТИДА\nPosted on juni 9, 2013 by admin under Тожикистонлик ижодкорлар\nЁКИ “БАҲОРГА ҚАСАМКИ, МЕН СЕНИКИМАН”\nОдатда, ижодий кечалар ҳақида ёзилганда фалончи қатнашди, фалон гаплар бўлди дейиш урф. Кечага қатнашган казо казоларга таърифу таҳсин. Самимиятдан узоқ бундай кечаларда ўтириш малол. Расмий мажлис каби кечади бундай кечалар… Аммо шундай ижодий кечалар бўладики, улар ҳақда гапириш эмас, таассуротларни ўртоқлашиш енгил кечади. Кўнгилга фараҳбахш туйғулар ёпирилиб келади. Шошиб қоласан киши. Қайси бир нажиб саҳнани айтсам деб… Бундай ижодий кечалар камдан кам кечади…\nШоир Озарахш ижодий кечасини тасаввур қилиш учун газетхонга кириш сўз.\nҚоп қоронғу саҳна… Сукунат. Саҳна пардасида кино кадрлари оралаб ҳофиз қўшиқлари янгради…Жажжи болажон жарангли овозда қўшиқ бошлади. Саҳнага тозалик ва болалик овози кириб келди. Бу овози каби беғубор Ҳумоюн(Шоирнинг ўғли!) эди. Кейин саҳнага нозик ниҳол санама раста қиз чиқди. Мусиқавий овозда шеър ўқишни бошлади. Шоира Фарзона(Шоирнинг рафиқаси) эди бу. Кейин эса… саҳнага ШОИР кириб келди. Куй кириб келди. Қўшиқ келди. Бир шеър. Бир қўшиқ. Бу ОЗАРАХШ эди… Continue reading →\nДўстлар ижодига дўстона назар\nPosted on juni 4, 2013 by admin under Тожикистонлик ижодкорлар\nСоҳиба Ҳайитбоеванинг ”Муҳаммадга эргашиб юриб Хадичага тортдим шекилли” деган гўзал шеърлари туфайли шоира ижодига қизиқишим ортди. Хоним билан суҳбатлашиш жараёнида шунга амин бўлдимки, Соҳибахон самимий, очиқ кўнгил дўст, у кишининг ҳамиша руҳлари тетик, ўзлари қувноқ ва дилбар! Бир неча бор айтишувларимизни (мушоира) ўқиган дўстларимиз ҳам бунга амин бўлган бўлсалар керак. Шоиранинг сатрларини ўқир экансиз дилингизда ҳаётга муҳаббат уйғонади, тирикликнинг ўзи бир байрам эканлигини англайсиз:\nХа, умрдан буюк неъмат йўқ,\nСоҳибахоннинг ”Мен сизни Худодан сўрадим”, ”Мусофирликда”, Азон товуши”, ”Ҳижроннинг ранги” каби шеърлари билан танишган шеърхон муслима аёлнинг кечинмалари, покиза тилаклари, армонларини ҳис қилади. Continue reading →\nОЗАРАХШ: Туманли хотиралар\nPosted on juni 2, 2013 by admin under Тожикистонлик ижодкорлар\nОдил Икром таржималари.\n1963 йилда Айний районининг Урметан қишлоғида туғилган. 1980-85 йилларда Тожикистон Миллий университетининг журналистика факултетида таҳсил олган. 1985-88 йилларда Республика радио ва телевидение комитетида, 1988-92 йилларда Ленинобод вилояти театрлар иттифоқи директори лавозимида, 1992-2001 йилларда Ленинобод вилояти радио ва телевидение комитетида ишлаган. Айни пайтда – «Адабиёт ва санъат» газетасининг махсус мухбири. 1999 йилдан буён Тожикистон ёзувчилари иттифоқининг аъзоси. «Аз чашмасор омадам» («Булоқлар бўйидан келдим»), «Намози мусофир» («Мусофирнинг ибодати») шеърий тўпламлари нашр этилган. «Китоби офтоб» («Қуёш китоби») шеърлар тўплами нашр арафасида. «Орифи пинҳон» («Сирли донишманд»), «Гулҳо намемиранд» («Гуллар сўлмагай»), «Сафедор» («Оқ терак»), «Ҳазордастон» («Булбул»), «Нақши Рўдакй» («Рўдакий сиймоси» драмалари саҳналаштирилган.\nСизлардай муштипар, онагинамни… Continue reading →\nУ «Йўқотилган вақтни ахтариб» туркум романлари билан жаҳон романчилиги тарихида инқилоб ясаган адиб экан. Унинг исмини дорилфунун партасида эшитмаганим алам қилди. Талабалигим армонлари ёдимга тушди. Continue reading →\nШУ ВАТАНДА ЎЛМОҚ БАХТИН БЕР!\nPosted on maj 21, 2013 by admin under Тожикистонлик ижодкорлар\nҲасанбой Ғойиб (1968 йили туғилган)\nҲасанбой Ғойиб 1968 йилнинг 1 январида Тожикистон Республикаси Турсунзода (Регар) шахрида туғилган.\nҲасанбой Ғойибнинг 2001 йилда «Висол», 2002 йилда «Рухим ранглари», 2004 йилда «Уйғониш фасли», 2007 йилда «Кўнглим гуллари», 2012 йилда «Юракнинг маҳзун тунлари», «Ҳажрида куяр кўнгил» номли китоблари чоп этилган.\nШоир шеъриятининг асосини икки халқ – тожик ва ўзбек халқлари дўстлигини тараннум этгувчи, инсонларни эзгуликка, иймонга чорловчи шеърлар ташкил этади.\nРус шоирлари Иван Бунин, Валентин Сидоров, Аполлон Майков ва тожик шоирлари Мирзо Турсунзода, Носиржон Маъсумий, Лоиқ Шерали, Гулназар, Рахмат Назрий, Гулрухсор, Зулфия Атойи, Камол Насрулло, Раънои Мубориз, Нуқраи Суннатниё, Мехмон Бахти, Сайидали Маъмур ва бошқаларнинг шеърларини ўзбек тилига таржима қилган.\nБир нечта шеър ва кўшиқлари тожикистонлик ва ўзбекистонлик ҳофизлар томонидан ижро этиб келинмокда.\nИшқ барқидан тушди менинг жонимга ўт,\nЖон недирки тушди хонумонимга ўт.\nНавоийни мутолаа айлаб эрдим,\nҲоким ўлди хар лаҳзаю онимга ўт. Continue reading →\nБу йилги қиш мисли кўрилмаган даражада қаҳрли келди. Тийрамоҳнинг хуснига зеб бергувчи олтинранг ва кирмизи япроқлар атроф-жавонибга ўзгача бир тароват бахш этаётган ва ҳали улар новдалар билан видолашиш мутлақо хаёлига келмаган бир пайтда тинимсиз йигирма кун ёмғир ёғиб турди. Сумбуланинг авж палласи бордир, Сирдарё соҳиллари узра ястаниб ётган поёнсиз шолизор майдонлардаги донга тўлиқ бошоқларнинг бошлари эгик, офтоб нурида ял-ял товланади. Баъзи бир майдонларда эндигина ўроққа тушишган. Узундан узоқ ва эзилиб ёққан ёмғир туфайли ўроқ мавсумини давом эттиришнинг имкони бўлмай қолди. Бундан бир-бир ярим ҳафта муқаддам ўримга ҳозирлик кўрилиб, уватларнинг ҳар-ҳар жойи ўпирилиб, суви чиқариб юборилган шолипоялар қайта бошдан сувга ғарқ тўлди. Ҳали баданидан нами аримаган шоли дасталари сув бетида қалқиб қолди. Эрта баҳордан тийрамоҳнинг ўрталарига қадар ўз ўзанига сиғмай, соҳилларига бош уриб, мавжланиб оққан Сирдарё, гарчи кузга келиб, хийла ҳовуридан тушган эрсада, узлуксиз ёмғирдан сўнг, яна безовталаниб қолди. Зилолдек сувлари яна пўртанага айланди. Шусиз ҳам лиммо-лим ёмғир сувларига тўлган шолипояларга бу азим дарёнинг сизот сувлари ҳам қўшила бошлади. Яқин –яқингача ҳосилга ғарқ ҳадсиз –ҳудудсиз шолизор майдонлар сувга кўмилган, у ер, бу ерда бир пайтлар денгиздек мавжланиб ётган бепоён ҳосилдор ерларни эсга соладиган шоли бошоқлари кўзга ташланиб қолади. Continue reading →\nМунаввар Ойматова: ЭЗГУЛИК ҚЎШИFИ\nPosted on maj 17, 2013 by admin under Тожикистонлик ижодкорлар\n(Чабуа Амирэжибининг «Дата Туташхиа» мутолаасидан сўнг)\nДата Туташхиа… Мен ўқиган китоб қаҳрамонлари орасида Сен суюклигимсан. Чунки мен ҳамиша янги китоб топа олмаганимда ёки дунёнинг ёлғон қўшиқларидан чарчаганимда Сен ҳақингда ёзилган китобни ўқиб ҳузур қиламан. Беихтиёр Кавказ тоғларида ҳозир ҳам сенинг каби мард абраглар борми экан дея ўйлай бошлайман.\nДада Туташхиа… Умр бўйи фақат Эзгулик истаб, ўз ўғли қўлидан ўлим топган жавонмард. Шунда ҳам мардона, лошини душманга кўрсатишни раво кўрмай ўлган паҳлавон.\nДада Туташхиа… Мен Сен кезган жойларни кадам бақадам сенинг билан кезиб чиққанман. Ишонасанми (Китоб ўқиш асносида, албатта)? Гўзал мегрел тилини ҳам тушунаман. Назаримда, бу тил мардлик тили. Чунки бу сенинг тилинг. Ўз умрингни сен фақат Эзгуликка хизмат қилишга бахшида этиб, зору саргардон кездинг. Гоҳи Грузиянинг гўзал гўшаларида, гоҳи Русиянинг бағри кенг ўрмонларида, гоҳи Туркиянинг нотинч тоғларида. Қаерда Ҳақ учун кураш керак бўлса, Сен ўша ерда ҳозир эдинг. Continue reading →\nОДИЛ ИКРОМ: ТАҲАММУЛ\nPosted on maj 11, 2013 by admin under Тожикистонлик ижодкорлар\nБу китобимни акам ҚОДИРХОНнинг ёруғ хотирасига бағишлайман.\nОдил ИКРОМ – 1960-йил, 26-январда Исфара шаҳрининг Кўлкент қишлоғида туғилган. «Уфқ дарахти»(1991), «Таҳажжуд»(2007), «Узлат»(2012) номли шеърий китоблари нашр этилган. Муҳаммад Иқбол, Нақибхон Тўғрал, Фуруғ Фаррухзод, Нодир Нодирпур, Лойиқ, Фарзона, Сайидали Маъмур, Аҳмаджон Раҳматзод, Озарахшнинг шеърий тўпламларини, Заҳирий Самарқандийнинг «Хотинлар макри», Муҳаммад Субҳоннинг «Қора чироқ» насрий асарларини ўзбек тилига таржима қилган. Айни пайтда Жалолиддин Румийнинг «Маънавий маснавий» асарини ҳамда Мирзо Абдулқодир Бедилнинг маснавийларини ўзбек тилига ўгирмоқда. 1990-йилдан буён СССР Ёзувчилари Иттифоқининг аъзоси.\nТаҳаммул – Тоқат, Сабр, Чидам…\nИмомга иқтидо қилган ҳар обид қалбида, махфийми, жаҳрийми, ўз нияти бўлгани каби, «шеър гирдоби»га ташланган ҳар қандай Истеъдод, кашф этилган маълум Маъно қаърига ўз умиди билан бирга интилади ёки забт этилган маълум бир юксакликдаги Мавлога эргашади. Интиҳоси ноаён ушбу муҳлатда маълум маънолар қаъри қаърсиз, маълум юксакликлар чеки чексиз эканлиги аён бўлади… Иқтидодан Фанога қадар чўзилган олис, машаққатли, илоҳий ҳақиқатларни идрок қилиш йўлидаги гумроҳнинг энг содиқ ҳамроҳи Таҳаммулдир… Continue reading →\nМунаввара Ойматова: «Койиш»даги киноя\nPosted on maj 6, 2013 by admin under Тожикистонлик ижодкорлар\nЧўлпон бу шеърида замонавий ўзбек мактаблари ўша пайтда ҳаёт ва мамот масаласи эканлигига ишора қилмаганмиди?\nҲар бир ижодкор ўз даврининг ёниқ виждони бўлади. Бу виждон унинг ҳар бир сўзида ўз ифодасини топади. Ўз даврининг оташнафас шоири бўлган Абдулҳамид Сулаймон Чўлпон ижодининг асосий қисмини ташкил қилган шеърияти миллат қайғуси, миллат дарди билан тўлиб тошган бир уммондир. Бу шеърият бадиияти ҳақида сўз юритишдан кўра, унда акс этган шоир ижтимоий-сиёсий қарашларига тўхташ мақсадга мувофиқдир.\nШоирнинг ҳар бир шеъри миллат келажаги қайғуси билан йўғрилган бўлиб, йигирманчи аср бошидаги жадид қарашлари Чўлпонни ҳам четлаб ўтмаган эди. Айни маориф масаласи миллатнинг оғриқли муаммоси эканлигини чуқур ҳис қилган шоирнинг илк ҳикоясидан тортиб шеърлари, ва ҳатто «Кеча ва Кундуз» романида ҳам бу муаммо ўз ифодасини топган. Чўлпон шеърлари ичида бизнинг диққатимизни тортган «Койиш» шеъри ҳам айнан шу муаммога бағишланган бўлиб, аччиқ киноя билан тўлиб тошган бу шеърни даврга, давр сиёсатига памфлет десак бўлади. Continue reading →


Танқид ва таҳлил руҳида « “Sog'lom avlod uchun” ҲҚБХХФ сайти\n2014 йил 31 Yanvarда киритилган. Рукни: ЎзА хабарлари 1 085 марта кўрилган.\nЎзА, М.Сулаймонов, 31.01.2014 17:01\nФарғонада 2013 йил якунлари ва 2014 йилда вилоят иқтисодиётини барқарор ривожлантиришнинг энг муҳим устувор йўналишларига бағишланган вилоят фаоллари йиғилиши бўлиб ўтди. Унда Президентимиз Ислом Каримовнинг Вазирлар Маҳкамаси мажлисидаги “2014 йил юқори ўсиш суръатлари билан ривожланиш, барча мавжуд имкониятларни сафарбар этиш, ўзини оқлаган ислоҳотлар стратегиясини изчил давом эттириш йили бўлади” маърузасида белгиланган вазифалар ижросига алоҳида эътибор қаратилди.\nФарғона вилояти ҳокими Ш.Ғаниев бошқарган йиғилиш сим орқали мулоқот шаклида ташкил этилди. Муҳокама жараёнларини туман ва шаҳар студияларида йиғилган маҳаллий Кенгашлар депутатлари, корхона ва ташкилотлар раҳбарлари, кичик бизнес вакиллари, қишлоқ ва маҳалла фуқаролар йиғинлари раислари, касб-ҳунар коллежлари раҳбарлари, битирувчилар ҳамда уларнинг ота-оналари кузатиб бориш ва ўз фикрларини билдириш имкониятига эга бўлди.\nЙиғилишда ўтган йили вилоятни ижтимоий-иқтисодий ривожлантиришда сезиларли натижаларга эришилгани қайд этилди. Ялпи ҳудудий маҳсулот ўсиш суръати 9,4 фоизни ташкил этиб, саноат маҳсулотлари ишлаб чиқариш ва қишлоқ хўжалиги 7,8, чакана савдо айланмаси 13,5 фоизга кўпайди. Вилоятда ишлаб чиқаришни модернизация қилиш, инвестиция жалб этиш, маҳсулот ишлаб чиқариш ҳажмини ошириш борасида салмоқли ишлар қилинди. 2013 йилда саноатни ривожлантиришнинг мақсадли дастурлари доирасида 458 лойиҳа амалга оширилди.\nҚувасой шаҳридаги “Фарғона цемент” қўшма корхонасида цемент, Учкўприк туманидаги “Ҳумо тўқимачи” масъулияти чекланган жамиятида ип-калава, Фарғона шаҳридаги “Экопласттекс” масъулияти чекланган жамиятида полиэфир тола, Данғара туманидаги “BUR-SAL SHOES” масъулияти чекланган жамиятида пойабзал ишлаб чиқаришни кенгайтириш бўйича йирик инвестицион лойиҳалар амалга оширилди. Хизмат кўрсатиш ва сервис соҳасини ривожлантириш дастурига асосан 2 минг 170 лойиҳа амалга оширилиб, хорижий сармоядорлар иштирокида ўндан зиёд корхона ишга туширилди.\nКичик бизнес субъектлари ва хусусий тадбиркорлар учун яратилаётган қулай инвестицион муҳит ва зарур шароитлар самарасида ҳудудда кичик бизнес субъектлари сони 22 минг 51 тага етиб, уларнинг ялпи ҳудудий маҳсулотдаги улуши 46,2 фоизни ташкил этди. Бундай корхоналарни молиявий қўллаб-қувватлаш мақсадида тижорат банклари томонидан 456 миллиард сўмлик кредит маблағлари ажратилди. Бу 75 мингдан зиёд янги иш ўрни яратилишига, бандликдаги кичик бизнес улушининг ўтган йилга нисбатан ортиб, 77,4 фоизни ташкил этишига имкон берди. Энг муҳими, уларнинг экспорт салоҳияти икки баробар ортди.\nҚишлоқ массивларида намунавий лойиҳалар асосида 850 янги уй-жой бунёд этилди. Аҳоли бандлигини ошириш, касб-ҳунар коллежлари битирувчиларини ишга жойлаштириш масаласига алоҳида эътибор қаратилди.\nЙиғилишда айрим соҳаларда мавжуд имкониятлардан етарли даражада фойдаланилмаётгани танқид қилинди. Уларни бартараф этиш, қишлоққа саноатни олиб кириш, мева ва сабзавотни қайта ишлаш тизимини янада ривожлантириш бўйича зарур кўрсатмалар берилди, тегишли чора-тадбирлар белгиланди.\nЙиғилишда Ўзбекистон Республикаси Бош вазирининг ўринбосари Ғ.Ибрагимов сўзга чиқди.


Турк разведкаси Ўзбекистонда FETO’нинг икки аъзосини қўлга олди - UzNews.uz\n16 февраля, 11:09 552 0\nУлар Ироқ ва Суриядаги террорчи ташкилотларга ёрдам бериб келгани айтилмоқда.\nТуркиянинг Миллий разведка ташкилоти томонидан ўтказилган махсус операцияда мухолифатчи Фатҳуллоҳ Гулен ташкилотининг (FETO) аъзолари Гурбуз Севилай ва Тамер Авжи қўлга олиниб, Туркияга олиб келингани маълум қилинди. Бу ҳақда Haberler нашри хабар берди.\nҚўлга олинган қочоқ FETO’чилар Ироқ ва Суриядаги террорчи ташкилот ЙПГ/ПЙД-ПККни ўқ-дори, ракета, антидрон, радар тизими ускуналари билан таъминлашда иштирок этгани айтилмоқда.\nГурбуз Севилай Ўзбекистондан туриб FETO’чиларга моддий ёрдам кўрсатиб келган. У Туркияда давлат ташкилотларига сиздирилган ташкилот аъзоларининг илтимоси билан хориждаги ноқонуний савдоларни амалга оширган. Буни Украина ва Қирғизистонда очган фирмалари орқали амалга оширгани аниқланган.\nТамер Авжи эса ташкилотга янги аъзолар топиш ва уларни жойлаштириш билан шуғулланган.\n25 февраля, 12:55 516 0


«Афғонистон нафақат хавф-хатар ва таҳдидлар, балки янги имкониятлар манбаси ҳамдир» — Абдулазиз Камилов – Газета.uz\nLotinchada 8 октябр 2021, 13:00 Сиёсат\nТашқи ишлар вазири Абдулазиз Камилов «Янги Ўзбекистон» газетасига берган интервьюсида Афғонистон бўйича фикр билдирди.\nВазир ҳалигача Афғонистондаги вазият минтақадаги кескинликнинг омили бўлиб келаётганлигини қайд этди. «Ушбу мамлакат ҳудудининг турли қисмларида айрим террорчилик гуруҳлари фаолият кўрсатишда давом этаётгани ҳам бу фикрни тасдиқлайди», — деди вазир.\n«Шундай бўлсада, биз Афғонистоннинг нафақат хавф-хатар ва таҳдидлар, балки минтақавий конструктив ва яратувчан лойиҳаларга асос бўладиган янги имкониятлар манбаси эканини назарда тутишимиз лозим. Биз Афғонистон халқаро изоляцияга тушиб қолиши ва жанубий чегарамизда „яккалаб қўйилган“ давлат пайдо бўлишига, ўтган асрнинг 90-йиллари охиридаги аҳвол такрорланишига йўл қўймаслик Ўзбекистон манфаатларига мос келади, деб ҳисоблаймиз», — дея таъкидлади Абдулазиз Камилов.\nУ Ўзбекистон ушбу масалага нафақат Афғонистоннинг яккаланиб қолишини бартараф этиш, шунингдек, мамлакатга инсонпарварлик ёрдами кўрсатилишини фаоллаштириш зарурлигидан келиб чиққан ҳолда ҳам ёндашаётганлигига эътибор қаратди.\n«Биз бу мамлакат билан чегарани очдик ва биринчи галда зарур бўлган маҳсулотлар — озиқ-овқат, нефть маҳсулотлари ва электр энергияси етказиб беришни қайта йўлга қўйдик. Шунингдек, расмий Тошкент Афғонистоннинг хорижий банкларда музлатиб қўйилган давлат активларини қайта очишни ёқлайди ҳамда жаҳон ҳамжамиятини Афғонистонда ижтимоий, иқтисодий ва инфратузилма лойиҳаларини амалга оширишни давом эттиришга даъват этмоқда», — деди ТИВ раҳбари.\nВазир Афғонистонга ижтимоий-иқтисодий кўмаклашишни давом эттириш ва ривожланиш лойиҳаларини амалга ошириш гуманитар инқирознинг олдини олиш, вазиятни барқарорлаштириш ва мамлакатнинг низодан кейинги қайта тикланиши учун ўта муҳим эканини таъкидлади. «Бундай вазифаларни ҳал қилмай туриб, ушбу мамлакатда ва қўшни минтақаларда узоқ муддатли барқарорликни таъминлаш амалда мумкин эмас».\n«Ўзбекистонда афғон йўналишида қандайдир пинҳона ёки мавҳум маъноли кун тартиби йўқ. Бизнинг нуқтаи назаримиз аниқ-равшан, ҳаракатларимиз шаффоф ва амалий мазмунга эга. Ўзбекистон Афғонистоннинг тинч ва мустақил давлат сифатида қарор топишидан манфаатдордир. Афғон замини минтақа мамлакатлари ва халқаро хавфсизлик учун бундан буён таҳдид солмаслиги керак. Барқарор, тинч ва фаровон Афғонистон кўпмиллатли афғон халқининг ҳамда халқаро ҳамжамиятнинг манфаатларига жавоб беради», — деди Абдулазиз Камилов.\nУнинг фикрига кўра, Афғонистон Марказий ва Жанубий Осиё ўртасидаги ўзаро ҳамкорлик мустаҳкамланиши учун тўсиқ эмас, балки кўприк бўлиши керак. «Бунга халқаро ҳамкорларимиз билан биргаликда бундан кейин ҳам илгари суришни ният қилаётган трансафғон транспорт-коммуникация лойиҳалари кўмаклашади».\nАбдулазиз Камилов Марказий ва Жанубий Осиёнинг минтақавий боғлиқлигига ҳам тўхталиб, бу бўйича Ўзбекистон ташаббусларининг амалга ошиши хавфсизлик таъминланишининг ўта муҳим муаммоларини ҳал қилиш ва икки минтақа мамлакатларининг узоқ муддатли ҳамкорлиги механизмлари қарор топиши учун зарурлигини таъкидлаб ўтди.\n«Шу маънода, Марказий ва Жанубий Осиёнинг минтақавий ўзаро боғлиқлигини мустаҳкамлаш тўғрисида БМТ Бош Ассамблеясининг махсус резолюцияси қабул қилиниши бўйича шериклар билан биргаликдаги ишлар давом этмоқда. Савдо-иқтисодий, транспорт, маданий-гуманитар ва бошқа соҳаларда минтақавий ҳамкорликни илгари суриш масалалари ҳал этилмоқда», — деди у.\n«Ўзбекистон президенти томонидан Жанубий Осиё билан ҳамкорликни мустаҳкамлаш бўйича тақдим этилган дастур узоқ муддатли истиқболга мўлжалланган. Афғонистонда рўй бераётган ҳукумат алмашинуви ушбу мамлакат, минтақа ва жалб этилган бошқа томонлар олдига сақланиб турган муаммоларни барқарорлаштириш ва сиёсий ҳал этиш нуқтаи назаридан кечиктириб бўлмайдиган вазифаларни қўймоқда», — деди Камилов.\nЭслатиб ўтамиз, 7 октябрь куни Ташқи ишлар вазири Абдулазиз Камилов Кобулга ташрифи давомида Афғонистоннинг муваққат ҳукумати мамлакат «заминидан Ўзбекистонга қандайдир таҳдид ёки хавф чиқишига йўл қўймаслиги» бўйича «кучли ва аниқ кафолат» берганлигини маълум қилди. Шунингдек, у ўзбек тили ва маданияти «толибон» ҳукумати даврида ҳам ривожланишда давом этишини таъкидлади. Камилов яқин орада Термизда иккала давлатнинг ишчи гуруҳлари музокаралари ўтказишини ҳам маълум қилди.


Наманган ҳокими Алишер Усмоновнинг шаҳарда 18-қаватли бизнес маркази қуришини билдирди\nЖорий йили Шавкат Мирзиëев Намангандаги "йирик инвестицион лойиҳа"лардан бири сифатида тақдим этилаëтган BakanTex ип йигирув фабрикасини бориб кўрди.\nЎзбекистон Ташқи ишлар вазирлигининг билдиришича¸ 7 июнь куни Наманганда “халқаро инвестиция форуми” иш бошлади.\nИкки кунлик форум ишини Ўзбекистон Бош вазири ўринбосари Азиз Абдуҳакимов маъруза билан очган¸ унда Ташқи ишлар¸ Инвестициялар ва савдо вазирлиги мутасаддилари ва Савдо-саноат палатаси раиси ҳам чиқиш қилган.\nРасмий хабарда “расмий ва бизнес доираларининг 500 дан ортиқ вакили” иштирок этаëтгани айтилган¸ айни пайтда қатнашчилардан қанчасининг бевосита Наманганда инвестиция олиб киришга қизиқаëтган маҳаллий ëки хорижий сармоядор экани очиқланмаган.\nАйни пайтда¸ форумда сўзга чиққан Наманган вилояти ҳокими Хайрулло Бозоров асли наманганлик миллиардер Алишер Усмоновнинг шаҳар марказида қуриладиган 18 қаватлик бизнес маркази қурилишига "спонсорлик қилиши"ни билдирган.\nБунгача президент Мирзиëев Алишер УСмоновнинг "Обод қишлоқ" дастури доирасида Наманганга 50 миллион доллар маблағ ажратганини айтган эди.\nҲозирча бу маблағ ва "спонсорлик"нинг беғараз ëрдам ëки инвестиция экани аниқ эмас\n2018 йили расмий матбуот Наманган вилоятига умумий қиймати қарийб 300 миллион долларга тенг 34 лойиҳа ишлаб чиқилгани ҳақида хабар берган эди.\nБу хабарда мазкур лойиҳаларнинг Жанубий Корея¸ Хитой ва Россия инвестициясига амалга оширилиши айтилган эди. Бу лойиҳалардан нечтасининг амалга кўчган ëки кўчаëтганига оид маълумот йўқ.\nНамангандаги инвестицион форум арафасида айрим ўзбекистонлик таҳлилчилар¸ 500 минг аҳоли яшайдиган Наманган ва пойтахт Тошкент ўртасидаги транспорт алоқаси вазиятини танқид қилди.\n“Тошкентдан Наманганга поезд қатнови тўсатдан Попда тугайди¸ у ëғи шаҳаргача яна 60 км. Самолëт эса¸ “Ўзбекистон ҳаво йўллари” сайтига кўра¸ ҳафтасига бир марта учади. Биргина йўл – довон орқали машинада бориш”¸ деб ëзди Telegramдаги @Nazlobudnya_AU канали бошловчиси Азиза Умарова.


Юрак хасталиги хавфини камайтирадиган маҳсулот номини биласизми? - Hidoyat.uz\nАсосий саҳифа Жамият Саломатлик Юрак хасталиги хавфини камайтирадиган маҳсулот номини биласизми?\nЧоп этилди Mart 26, 2020 Юрак хасталиги хавфини камайтирадиган маҳсулот номини биласизми?da fikr bildirishni o'chirish\nТадқиқотларга кўра, ҳафтасига бир марта тофу истеъмол қилиш юрак хасталиги хавфини бешдан бирига камайтиради. Бу ҳақда «The Sun»га таяниб “Хабар” нашри маълум қилди.\nСоя фасулясидан тайёрланган тофу изофлавон(организм фаолиятини яхшиловчи бирикма)ларга бой. Изофлавон бу юракни ҳимоя қиладиган кимёвий воситадир.\nТофуда нўхат, писта, ерёнғоқ ва бошқа дуккакли меваларда мавжуд изофлавонлар ҳам юқори.\nТадқиқотлар натижасига 200 минг нафар кўнгиллиларнинг маълумотларини таҳлил қилиш орқали эришилган.\nМаълумот ўрнида айтиш керакки, тофу бу қадимги хитойда яратилган бўлиб, ажойиб оқсилга бой овқат тури.


"Чўл бўриси" китоби, Херманн Хессе\nИлк бор 1927 йилда босилиб чиққан «Чўл бўриси» романи Ҳерманн Ҳессега оламшумул шуҳрат келтирган теран психологик асардир. «Чўл бўриси»да ўз-ўзини таҳлил қилиш ва ҳал этилмаган маънавий-руҳий зиддиятларни енгиш йўлидаги саъй-ҳаракатлар қаламга олинади. Унда муаллифнинг олдинги асарларида озми-кўпми акс эттирилган Руҳга мурожаат этиш услуби ўзининг якуний ҳамда тўлақонли ифодасини топган.\nЁзувчи Томас Манн ушбу роман ҳақида шундай деб ёзган эди: «Чўл бўриси» экспериментал дадилликда «Улисс», «Ғаих Моппауеигк» сингари асарлардан қолишмайдиган роман эканлигини айтиб ўтиришга ҳожат бормикин? «Чўл бўриси» менга анчадан буён илк бор ҳақиқий китоб мутолааси не эканини қайтадан ўргатган асардир.


Василий Уткин: «Матч ТВ»дан ишдан бўшатилишимга «Байер» ва «Барселона» ўйини вақтида ухлаб қолганим сабаб бўлган » Скачать музыку бесплатно новинки музыки 2016-2017\nВасилий Уткин: «Матч ТВ»дан ишдан бўшатилишимга «Байер» ва «Барселона» ўйини вақтида ухлаб қолганим сабаб бўлган\nКомментариев: 0 Просмотров: 257 Дата: 14-01-2016, 04:00 Россиялик таниқли спорт шарҳловчиси Василий Уткин «Матч ТВ» телеканалидан кетишига нима сабаб бўлгани ҳақида фикр билдирди. «Мен шунга аминманки, бу ЕЧЛнинг гуруҳ босқичи доирасидаги «Байер» ва «Барселона» баҳси вақтида ухлаб қолганим билан боғлиқ. Лекин ишдан кетишимга нима асос бўлгани ҳақида ҳеч ким менга аниқ гап айтмади. Мен ўша воқеани изоҳлай оламан. Бир неча йилдан буён уйқу хроникасини бузган ҳолда ишлаб келмоқдаман. Шунинг учун, «Байер» ва «Барселона» баҳсининг биринчи тайми вақтида ухлаб қолгандим. Ўшанда уйқу аралаш гапирганим рост. Лекин иккинчи тайм вақтида менда бу борада муаммо кузатилмаганди. Ўша воқеа билан боғлиқ жанжал ҳам рўй бермаганди. Умид қиламанки, бу воқеа менга келажакда сабоқ бўлади. Мен ҳам ўз вақтида раҳбар бўлганман. Мен ҳисоблайманки, бир одамни ишдан ҳайдашдан олдин обдон ўйлаш керак», дейди Уткин.


ЎзА - Йўлга чиқмай йўлини йўқотган йигит\n08.08.2018 18:07 Чоп этиш версияси\nЙўлга чиқмай йўлини йўқотган йигит\nТошкент давлат аграр университети Нукус филиали 4-курс талабаси, эндигина 24 ёшни қаршилаган О.Мадрейимовнинг жинояти юзасидан суд ҳукми ўқилди.\nҚорақалпоғистон Республикаси жиноят ишлари бўйича суди томонидан О.Мадрейимовга 17 йил озодликдан маҳрум қилиш жазоси тайинланди.\nҚиморга муккасидан кетган бу йигит умрининг гуллаган даврини панжара ортида ўтказишга мажбур.\n...О.Мадрейимов ёшлигида ота-онаси ўртасидаги оилавий низо сабаб тоғалари қўлида улғаяди. Қиморга аралашиб қолганини сезган тоғаси Ғ.М жиянини бу йўлдан қайтаришга кўп ҳаракат қилади. Уради, сўкади. Қиморхонага бориб, уни киритмасликларини илтимос қилади. Ҳеч қандай натижа чиқмайди. Жиян эса, қинғир ишини давом эттираверади. Ҳатто ўз уйидан пул ўғирлайди. Тоғасининг йиғиб қўйган 6 миллион сўм маблағини ўмариб, уни ҳам қиморда бой беради.\nСўнг ўғирликни яшириш – ўмарилган пулларни ўрнига қўйишни ўйлай бошлайди. Танишларидан бири унга қишлоқда фоизга пул берадиган “опа” борлигини айтади. Суриштирса, “опа” ва унинг ўғли таниши бўлиб чиқади.\nФоизга пул берадиган Т.Смайлованинг ўғли О.Утемуратов у билан мактабда бирга ўқиган. Уйда фақат иккаласи яшашини яхши билган О.Мадрейимов жиноий режа тузади. 2018 йил 9 январь куни яна қиморда ютқазиб, спиртли ичимлик ичади ва онаси З.Мадрейимованинг уйига боради. Шу ерда жиноий режасини янада “пишитиб“ олади. 10 январь куни соат тахминан 11:30 ларда Хўжайли тумани деҳқон бозорига бориб, киракашлик қилаётган таниши А.Матмуратовни учратади. Унинг уяли телефонидан фоизга пул берадиган опанинг ўғли О.Утемуратовга қўнғироқ қилади. Нукус туманига машинасида олиб бориб келишини сўрайди. Лекин О.Утемуратов ҳозир бандлиги, Нукус шаҳрида юргани, тушликкача уйга қайтиб бора олмаслигини айтади.\nАслида О.Мадрейимовнинг унга қўнғироқ қилишидан мақсад уйда ким бор-йўқлигини билиш эди. Бу хабардан сўнг у режасини амалга оширишга шошилди.\nШундай қилиб, таниш киракашнинг машинасида мўлжалдаги уйга келади. Соат 12:30 лар чамаси. Т.Смайлованинг уйига келади. Дарвозани ёши 60 ёшлардан ўтган аёл очади. Йигит дарҳол мақсадга ўтиб, қарзга пул бериб туришини сўрайди. Т.Смайлова пул йўқлигини айтганидан сўнг чўнтагидан пичоқни олиб аёлнинг елкасига уради.\nКутилмаган бу ҳолатдан Т.Смайлова довдираб қолади. Қаршилик кўрсатиб, қичқира бошлайди. Жаҳл отига минган О.Мадрейимов Т.Смайлованинг сочидан ушлаб, чап қўлидаги пичоқ билан танасининг турли жойига 17 марта зарба беради. Бақир-чақирини эшитиб, ичкаридан бир аёл “нима қиляпсиз” деганча югуриб чиқади. Ваҳимага тушиб қолган йигит қўлидаги пичоқни ўша ерга ташлаб, ташқарига отилади. Йўл-йўлакай қон сачраган дўпписини ташлаб юборади, қолган кийимларини онаси З. Мадрейимованинг уйига бориб тозалайди.\nИчкаридан чиққан аёл Т.Смайлованинг қизи Д.Абдимуратова бўлиб, шу куни тушликка келган ва ичкарида таниши билан телефонда гаплашаётган эди. Ташқарида бақир-чақирни эшитиб югуриб чиқади, ерда қонга бўялиб ётган онаси ва пичоқ ушлаб турган ёш йигитни кўради.\nТ.Смайлова жон ҳолатда ўрнидан туриб, эшикка тираниб, тез ёрдам чақиринглар, дейди-ю йиқилади. “Тез ёрдам” келавермагач, қўшнилар ўғли О.Утемуратовга қўнғироқ қилишади. Ўғил онасини ўзининг “Дамас”ида шифохонага олиб боради. Жароҳат жуда оғир, вақт эса ўтиб бўлган эди. Т. Смайлова касалхонада вафот этади.\n10 январь куни соат 14:00 ларда О.Мадрейимов онаси З.Мадрейимованинг уйига келади, бирга чой ичади. Ўғли ўзи яшаётган уйдан (тоғасининг уйидан) 6 миллион сўм пулни ўғирлаганию, уни қиморда бой берганини эшитган она ҳам жаҳл отига минади. Ўғил йиғлайди ва бирданига юрагини ушлаб ётиб қолади. “Тез ёрдам” ҳамширалари тинчлантирувчи дори берганидан сўнг уйқуга кетади.\nКечқурун уйга милиция ходимлари кириб келади...\nСудда барча далиллар исботини топиб, судланувчи айбига иқрор бўлди ва 17 йил муддатга озодликдан маҳрум қилинди.\nЖиноятга жазо муқаррар. Лекин.. Эҳтимол О.Мадрейимов туғилган оила пароканда бўлмаганида, унинг ота-онаси тўғри йўлни тутганида ҳаммаси бошқача бўлиши мумкин эди. Жиноят кўчасига кириб, бир оиланинг бошига мусибат ёғдирган бола яхши тарбия кўрганида жамиятга нафи тегадиган мутахассис бўлармиди? Саволлар кетидан саволлар...\nҲа, вақтида олди олинмаган кичик бир эътиборсизлик ҳам кейинчалик катта кўнгилсизликларга сабаб бўлиши мумкин.


Янги типдаги дастгоҳнинг ишланмаси ишлаб чиқаришга жорий қилинади\n“Пахтасаноат илмий маркази” АЖда яратилган ротацион типдаги арра дискларига юқори аниқликдаги тиш чиқариш дастгоҳини янада такомиллаштириш устида иш олиб борилган эди.\nУшбу дастгоҳ юқори аниқликда ишлаши натижасида жин ва линтер арра дискларига қайта тиш чиқарганда янги чиқарилаётган тишларнинг учи аввалги тишларнинг орасига тушиши билан ажралиб туради. Бу эса ўз навбатида тишларни 2 марта кўпроқ қайта чиқаришга ва шу билан бирга арралар сарфини 1,5-2.0 бараварга камайтиришга ва аррали дискларни хориждан сотиб олишни қисқартиришга имкон беради.\nДастгоҳнинг тажриба намуналари Илмий марказда Тошкент тўқимачилик ва енгил саноат институти олимлари ҳамда Навоий механика заводи мутахассислари билан ҳамкорликда яратилди.\nМазкур дастгоҳлар ҳозирда “Пахтасаноат илмий маркази” АЖда синовдан ўтказилиб бўлинди ва шу мавсумда Илмий марказнинг тажриба-экспериментал пахта тозалаш корхоналарида саноат шароитларида ишлаб чиқаришга жорий қилинади.\nСайтнинг янгиланган санаси: 17.07.2019, 17:05


Маънавият 16.07.2019 307\nБу оилавий ажримларнинг олдини олишга қодирми?\n- Қайнонам ва қайинсинглим билан келишолмай ота уйига кетиб қолган эдим, - дейди Қарши шаҳрилик Ш.Р. - Тўғриси, бошида ҳамма айбни улардан, айниқса қайинсинглимдан қидирдим. У билан ўзимни солиштириб, ошхона ишларига орқайин бўлдим. Тез-тез у билан жанжаллашиб, отамнинг уйига кетиб қолавердим. Охир-оқибат оиламизга дарз кетди. Ажрашадиган бўлдик. Кейин билсам, бу ишим мутлақо нотўғри экан. Ва турмуш ўртоғим, қайнонам ва қайинсинглимдан узр сўрадим. Бу борада ўз насиҳатларини аямаган, оиламизни сақлаб қолиш учун жонкуярлик кўрсатган яраштирув комиссияси аъзоларидан миннатдорман. Шуни англаб етдимки, ҳеч бир инсон оиласиз бахтли бўла олмайди. Мен бугун чин маънода бахтли инсонман, турмуш ўртоғим ёнимда, фарзандим бағримда, оилам бут.


hidoyat.uz – “Мовароуннаҳр” нашриётининг сайти - Аёллар, кўп чой ичманг!\nҚадимдан чойни фойдали ичимлик деб ҳисоблашган. Бироқ Альберта университети олимлари олиб борган сўнгги тадқиқотлар натижасида чойнинг кўпгина турларида хавфли қўрғошин миқдори борлиги аниқланди. Бу ҳомиладор ва эмизикли аёлларга зарар етказиши мумкин, деб ёзади “The National Post” нашри.\nОлимлар 30 хил чой турларини тадқиқ қилиши натижасида 3 дақиқа давомида дамланиб турган чойнинг 73 фоизда ва 15 дақиқалигида 83 фоизда қўрғошин миқдори 5 микрограммдан ошгани аниқланди. Бу меъёр доирасида бўлса ҳам, агар аёл кунига 3-4 пиёла чой ичса, таҳдид ошиши шубҳасиз эканлиги қайд этилади.\nУшбу оғир металлнинг ҳатто энг кам миқдори ҳам ривожланаётган боланинг асаб тизими учун хавфли ҳисобланади.\n1232 марта ўқилган.


Маънавият ва маърифат маркази ходими калта пайпоқ кийишни бесоқолбозлик белгиси эканлигини айтди (видео) — Sof.uz\nМаънавият ва маърифат маркази ходими калта пайпоқ кийишни бесоқолбозлик белгиси эканлигини айтди (видео)\n28.08 18:47 1300 Жамият\n«Ўзбекистон» телеканали орқали эфирга узатиладиган «Муносабат» ижтимоий-сиёсий дастурининг навбатдаги сонида экспертлар ўзбек жамиятида ёшларнинг кийинишини кескин танқид қилди.\n«Ёшларимиз йиртиқ-ямоқ кийимлар кийиб юради. Бунинг тарихига назар ташлаш керак. Йиртиқ-ямоқ қаердан келиб чиқди? Қадимда Римда яшовчи лотин қабиласи бўлган. У қабила жамият нафратига учраган. Ота-онаси лаънатлаганлар алоҳида белгида бўлиши учун йиртиқ-ямоқ кийиб юришган. Ёки Ҳиндистондаги чандаллар ҳам туғилганидан йиртиқ-ямоқ кийиб юрган», — дейди Республика Маънавият ва маърифат маркази бўлим бошлиғи Мансур Мусаев.\nРимда чўчқани қурбонлик қилувчи альтарлар бўлган. Чўчқа ўзининг ахлатини яхши ейиши учун лабини шиширишган. Ҳозир қизларимиз лабларини ботекс қилдирмоқда, деган у ўз мулоҳазаларини билдириб.\nЎзбекистон халқ артисти Ёдгор Саъдиев ҳам кийим масаласида ўз муносабатини билдириб ўтган: «Телевизорда кўрдим. Кийинган, бабочка таққан. Шими йиртиқ, оёғида пайпоғи йўқ. Туфли билан ўтирибди. Эрталабки маънавий-маърифий кўрсатувда», — дейди актёр.\nУ, шунингдек, кўрсатув пайти инглиз тилида туғилган кун табриги айтилганига энсаси қотганини таъкидлаган.\nМансур Мусаев Европада калта пайпоқ ва ажралиб турувчи соч турмаги ноанъанавий жинсий ориентация вакилларининг рамзи эканлигини айтиб ўтган.\nМаънавият ва маърифат маркази пайпоқ\nКеча, 23:30 1011 Ўзбекистон\nКеча, 20:03 458 Ўзбекистон\nКеча, 20:00 310 Иқтисод\nКеча, 19:58 315 Ўзбекистон


Месси «Барса»даги ички можаро, ЕЧЛ ғолиблиги учун тўрт даъвогар ва Роналду ҳақида – КУН УЗ\nГлавная / Спорт / Месси «Барса»даги ички можаро, ЕЧЛ ғолиблиги учун тўрт даъвогар ва Роналду ҳақида\nanvarj63 23.02.2020\tСпорт Comments Off on Месси «Барса»даги ички можаро, ЕЧЛ ғолиблиги учун тўрт даъвогар ва Роналду ҳақида 35 Показы\n«Барселона» ҳозирда қийин даврни ўтказмоқда. Клуб можаро марказига тушиб қолди: ОАВда директорлар кенгаши буюртмаси билан амалдаги раҳбарият қарашларини оқлаш учун пиар-кампания бошлангани ҳақида хабарлар тарқалди. Бу жараёнда раҳбарият хатти-ҳаракатидан норози бўлганларнинг барчаси нишонга олинди. Ҳаттоки «Барселона» футболчиларини очиқчасига танқид қилиш ва ижтимоий тармоқларда кулгига қолдириш ҳолатлари кузатилди. Танқидлар бўрони остига қолиб кетганлар орасида Лионель Месси ҳам бор эди.\n«Барселона»да аҳвол яхши эмас. Клуб Мессини қоралашга интилгани айтилмоқда. Бунга далил ҳам бор. Бундай қийин дамда Лео Каталониянинг «El Mundo Deportivo» газетаси таҳририятига келиб, катта интервью берди. Суҳбат давомида аргентиналик футболчи шахсий ҳаёти, клуб спорт директори Эрик Абидал билан ўзаро можаро, янги мураббийнинг мослашуви ва пиар-можаро ҳақида гапирди.\nОиласи ва шахсий ҳаёти ҳақида\n– Барселонадаги илк кунларимдан Антонелла доимо ёнимда бўлган. У ҳаётимга хотиржамлик бағишлайди ва футболдан бошқа нарсаларга ҳам эътибор беришимга ёрдам беради. Одатда бу жараён менда қийин ўтади. Ҳаётим ўзимга ёқади: биз яшайдиган Кастельдефенс ҳудуди, кун тартибим, оилам билан бирга бўлиш. Кўпроқ вақтимни оиламга сарфлайман. Кун охирида чарчоқ сезилади, ҳар ҳолда учта фарзанд – кўп. Одатда барвақт ухлаймиз. Сешанба ва пайшанба кунлари болаларимизни футбол мактабига олиб борамиз. Одатий ҳаёт тарзи ўзимга ёқади.\n– Бу борада доимо айтган фикримни такрорлайман: клуб мени жамоада қолишимни истаркан, мен тарафдан ҳеч қандай қаршилик бўлмайди. Бу клубда тўп суриш мен учун шараф. Яна бир карра Чемпионлар лигасида ғолиб бўлишни истайман ва бунга умид қилаяпман. Айни дамда клуб муваффақиятли лойиҳага муҳтож.\nКлубни текинга тарк этишим ҳақидаги шартнома банди? Бу банд ҳеч нарсани ўзгартира олмайди. Аввалги йилларда ҳам шундай ҳолатлар бўлардики, ўшанда клубни тарк этиш имконияти бўлган. Исталган маошни беришга тайёр клублар пайдо бўлганди. Бу борада муаммо йўқ. Яна қайтараман: агар клуб кетишимни истамас экан, бундай фикр мендан чиқмайди.\n«Барселона» ўйинидаги ўзгаришлар ҳақида\n– Биз мураббийлар алмашинувидан кейин мослашиш жараёнини ўтказаяпмиз. Ҳар бир мураббийнинг ўз қараши бор, шу боис бизга осон тутмаслик керак. Айтайлик, Вальверде биздан бир хил ўйнашни сўраган бўлса, янги мураббий бошқача ўйнашни сўраяпти. Ўз ўйиним ҳақида гапирадиган бўлсам, Сетьен менга кўпроқ эркинлик бермоқда. Гоҳида тўққизлик нуқтасида тўп сурсам, гоҳида қанотда ўйнаяпман. Тер Штегеннинг ҳам тўпни ўйинга киритишдаги иштироки аввалгидан ошмоқда. Албатта бунда хавф ошади, лекин ҳимоядан чиқишда шундай ўйнаш талаб этилади. Бошқа ўзгаришлар ҳам бор. Масалан, прессинг. Биз юқори прессинг ва контрпрессинг орқали рақибга босим ўтказишимиз ҳамда тўп йўқотилгач дарҳол курашга қўшилишимиз керак. Аввал бу тарзда ўйнамаганмиз, шундай экан бундай услубга кўникиш учун вақт талаб этилади. Сетьен қандай одам? У фақат мураббий эмас, футболчилар учун яқин инсонга айланишни истайди. Кике доим футбол ҳақида гапиради, ўйинчилар билан муҳокама қилади.\nВальверденинг истеъфоси ҳақида\n– Чинданам, Вальверденинг жамоадан кетиши хафа қилди, сабаби у нафақат ажойиб мураббий балки яхши инсон ҳам эди. Аслида, муҳим очколар қўлдан бой берилган ўйинларда мураббийдан кўра, кўпроқ биз жавобгар эдик. Аммо футболда бутун жамоадан кўра, биргина мураббийни алмаштиришни осон кўришади. Айтайлик, ўша Суперкубок ярим финалидаги ўйинда ҳам биз бутун ўйин давомида барчасини назорат қилдик, аммо сўнгги беш дақиқада «Атлетико»га имкониятни бой бериб, турнирдан чиқиб кетдик. Якунда эса ҳаммаси истеъфо билан тугади. Бу ачинарли.\nЛа Лига ва Чемпионлар лигасидаги имконият ҳақида\n– Ушбу мавсумда биз ҳам, «Реал» ҳам кўп очко йўқотаяпмиз. Икки жамоанинг ўйинида ҳам барқарорлик кўринмаяпти. Ўйлашимча, чемпионатдаги кураш сўнгги тургача давом этади. Дейлик, «Сельта» каби жамоалар билан ўйинда ҳам очко йўқотаверсанг, «класико»даги ҳеч қандай натижа чемпионлик йўлида устунлик бермайди. Биз билан ҳам шундай ҳолат кузатилиш мумкин. Чемпионлар лигаси ҳақида гапирадиган бўлсам, биз ўсишимиз керак. Ҳозирги ҳолатимизда Чемпионлар лигаси бош соврини учун курашишда имкониятларимиз яхши эмас. Бизга ишонч етишмаяпти. Барқарор ўйнай олмаяпмиз – мавсум давомида кузатилаётган ахмоқона хатоларимизни тўхтатишимиз керак. Худди «Рома» ва «Ливерпул»га қарши ўйинда майдонга чиқиб, жамоадошлар билан алоқани бутунлай йўқотиб қўйгандек ўйнамаслик лозим. Чемпионлар лигасида кичик бир вазият сенга ҳукм ўқилиши учун етарли бўлади, шундай экан биз тезроқ янги мураббийнинг ғояларини амалга ошириб, энг яхши спорт формамизни тиклашимиз керак.\n«Рома» ва «Ливерпул» билан ўйин ҳақида\n– Очиғини айтсам, ҳозиргача ўшанда нима бўлганини англолмайман. Тўғри, бундай ҳайратланарли натижалар учраб туради. Аммо биз билан бундай даҳшатли натижалар кетма-кет икки марта содир бўлди. Буни ҳеч қачон тушуна ҳам, тушунтира ҳам олмасам керак.\n(«Энфилд»даги ўйин олдидан Мессининг «Рома» билан баҳсдаги натижа такрорланишига йўл қўймаймиз», – дея айтган фикри эслатилгач) «Ливерпул»нинг ўз уйида кўп гол ура олишини тушуниб тургандик. Уларнинг тажовузкор ўйин услубига тайёр бўлсак-да, якунда йирик ҳисобда мағлуб бўлдик. Улар ҳар жабҳада биздан устунлик қилишганди. Ҳаттоки ўта ёмон ўйинимизга қарамай, бизда гол киритиш учун имкониятлар бўлганди, бироқ биз фойдалана олмагандик.\n– Криштианунинг кетишидан сўнг «Реал» нима йўқотди? Кўплаб голларни! У гол уришдан тўхтамаяпти. Криштиану яримта имкониятдан ҳам гол уриб кетадиган йиртқич ҳужумчи. «Реал»да жуда яхши футболчилар тўпланган, аммо бир мавсумда 50тадан гол киритадиган Роналдудек футболчи энди улар сафида эмас. «Реал»даги фарқ шу.\nКлуб спорт директори билан можаро борасида\n– Уни (Абидални) бундай гапиришга нима мажбурлаган билмадим-у, аммо ўзимни менга кимдир ташлангандек ҳис қилдим. Клубимиздаги ички ҳолат ҳақида шусиз ҳам тинмай гапиришмоқда. Қандай қилиб футболчилар мураббийни тайинлаши ёки истеъфога чиқариши мумкин? Худдики қарорни мен қабул қиладигандек. Бу ҳақда кўчадаги одам эмас, клуб директорларидан бири гапириши мени ташвишлантирди. Футболчиларга мураббийни истеъфога чиқариш ташаббускорлари сифатида қараш шахсан менга пасткашликдек кўринди. Директор қарорни қабул қилади, жавобгарлик айнан унинг гарданида бўлиши керак. Футболчиларнинг мураббийдан норози бўлганлиги ҳақида гапириб, уларнинг номини айтмаслик бу – жамоадаги барча футболчиларга қилинган ҳужумдир.\n«Барселона» президенти атрофидаги пиар-можаро ҳақида\n– Тўғриси, клубдаги умумий вазият мени ташвишлантирди. Барча футболчилар клуб президенти билан учрашдик, суҳбат давомида у матбуотда айтилган гапларини такрорлашдан нарига ўтмади. Шу боис ҳозир далил исботни кўриш учун кутишимиз керак. Ўшандан кейин бу маълумотлар ёлғон ёки ҳақиқат эканлигига ишонч ҳосил қилиш мумкин.\nКлуб президентининг тушунтириши мени ишонтирдими? Биласизми, бундай ҳолатлар жуда кам учрайди. Баъзи далил ва исботлар бор дейишмоқда. Кутайлик-чи, уларни кўришимиз керак. Умуман олганда, йилнинг бошидан буён бизда доимо нимадир юз бераяпти. Клубдаги айрим муаммолар диққатимизни ўйинга қаратишга тўсқинлик қилади. Футболчилар бу гап-сўзлардан узоқлашиб, бор эътиборни олдиндаги ҳал қилувчи ойдаги ўйинларга қаратишимиз шарт.\nЧемпионлар лигасидаги рақиблар ҳақида\n– «Манчестер Сити»нинг четлатилиши? Тўғриси, бу қарор мени ҳайрон қолдирди. Барча иш шу даражага етиб боришини кутмаганди. Адашмасам, «ПСЖ» шунчаки жарима пулини тўлаш билан чекланганди. «Сити»дек клуб ажойиб таркиби, шунча пуллари билан охир-оқибат мусобақадан четлатилса бу жудаям ғалати бўлади. Бундай вазиятда Агуэро «Барселона»га келадими? Дунёдаги ҳамма футболчилар бизга ўтишини истамайсизми? Билмадим, эҳтимол Чемпионлар лигасисиз кўплаб футболчилар жамоадан кетишни истаса керак. Мусобақадаги энг қийин рақиблар ҳақида гапирадиган бўлсам, биринчи ўйинлар кўрсатдики, исталган жамоа қийинчилик туғдира олади. «Ливерпуль» ютқазди, «ПСЖ» мағлуб бўлди. Ўйлашимча, ғолиблик учун асосий даъвогарлар – «Реал», «Ювентус», «Ливерпуль» ва «ПСЖ». «Ливерпул»га қарши яна бир марта тўқнаш келишни истардимми? Бунинг учун энг аввало «Наполи»га қарши майдонга тушиб, ғалаба қозонишимиз керак.\nПред. Анқарада Халқ кутубхонаси очилиш маросими бўлиб ўтди. Шавкат Мирзиёев кутубхонага ноёб китоблар туҳфа этди\nСледующая Президент «Нархоз» бўйича янги қарор имзолайди (батафсил)


Диёр Мирзабоев: Бир очколик бўлдик\nCoca Cola Суперлиганинг 7-туридан ўрин олган «Андижон» - «Бунёдкор» (0:0) жамоалари ўртасидаги учрашувдан ўтказилган матбуот анжуманининг иккинчи қисмида мезбонлар мураббийи Диёр Мирзабоев иштирок этди.\n- Ўйин тўлиқ «Бунёдкор»нинг назорати остида ўтди. Бизнинг футболчиларга билмадим, характер, шижоат етишмадими? Рақиб бир киши кам бўлиб қолганида ҳам хавфли ҳужумларни уюштира олди. Умумий маънода бизда ҳам голга тортадиган вазиятлар бўлди. Балки гол урганимизда ўйин ўзгариб кетармиди? Лекин «Бунёдкор» футболчиларига тан бермай иложи йўқ, 10 киши бўлиб қолишганида ҳам охиригача ҳаракат қилишди.\nБизнинг футболчилар нега бундай шижоатсиз тўп суришганини эртага йигитлар билан таҳлил қиламиз. Бугун биз бир очкони қўлга киритдик. Агар «Бунёдкор» футболчилари биринчи бўлимда ўз имкониятларидан фойдаланганида ҳисоб бошқача бўлар эди. Омадимиз келди. Шунингдек, дарвозабонимиз ҳам бизни қутқарди.


АРМОНГА АЛДАНИБ ҚОЛДИМ\nАъзам бугун яна ишдан кеч қайтяпти. Яна одатдан ташқари бошланган мажлис ҳамманинг асабини қайраса-да, тошдек қотган раҳбар ҳеч нарсани тушунишни истамасди. Вақт алламаҳал бўлиб қолган, аксига олиб унинг манзилига борадиган машиналар кам ўтар, шунинг учун ҳам ҳар бир машинага қўл кўтариб чарчаган Аъзамнинг асаблари қақшарди. Бунинг устига ёмғир ҳам шивалаб ёғар, уст-боши анчагина хўл бўлиб улгурган эди. "Ҳозир уйга борсам, Диля яна койирмикан? Бўлар-бўлмасга жанжал чиқаравериб..." кўнглидан ўтказди у. Кейин онасини ўйлади. "Онам ҳам қийналиб кетди. Ҳар куни Дилфуза ҳақида гапиради. Дилфуза эса..." Аъзам Дилфуза билан ўтказган ўша олис талабалик йилларини, курсдошлар орасида энг гўзал қизга уйланганини, энг бахтиёр кунларини, шаҳар бўйлаб оқшом чоғи сайр қилишларини ўйлаб ширин энтикди.\nҲамма айб Аъзамнинг ўзида. Гарчи ўзига тўқ оиланинг эркатойи бўлса-да, Дилфуза соддагина қишлоқ боласи Аъзамни севди, севгисига содиқ қолиб, ота-онасига ундан бошқасига турмушга чиқмаслигини айтди. Турмуш ҳам қуришди. Аввалига улардан бахтли жуфтлик йўқ эди. Қайин акалари Аъзамни ҳам мойликкина ишга жойладилар. Тез орада йўлини топиб кетган Аъзам жуда тез ўзгарди. Икки йил бўлди ҳамки, Оллоҳ уларни фарзанддан бенасиб қиларди, бу ҳол Дилфузани қийноққа соларди. Камқонлик касали эса унга ортиқча бўлди. Шифокорлар тавсияси билан касалхонага ётишига тўғри келди.\nАна шундай кунларнинг бирида Аъзам Дилобарни учратиб қолди. Унга кўнглини очгандай бўлди, гўё. Энди иккиси тез-тез учрашадиган, Дилфузага аталган совғалар Дилобарга тақдим этиладиган бўлди. Бундан эса, табиийки, Дилфуза бехабар эди. Дилобар оиласи борлигини била туриб ота-онасига Аъзамни севишини айтганда, Дилфуза ҳомиладор эканини шифокорлардан эшитиб, қувончини ҳеч қаерга сиғдира олмаётган эди.\nДилфуза касалхонадан бир дунё севинчлар билан чиқди. Уйда Аъзам телевизор кўриб ётарди.\n- Аъзам ака, бугун чиқишимни билардингизку! - деди секинлик билан.\n- Чарчагандим. Мана келибсанку бинойидек, нима бўлибди? Осмон узилиб, ерга тушибдими?\n- Мен, шунчаки...\n- Энди, бор, ишингни қил...\nАъзамнинг совуқ муомаласи Дилфузани эсанкиратди. Карахт ҳолда у ер-бу ерни йиғиштирди-да, кечки овқатга уннади.\nОрадан ойлар ўтиб, оилага кутилган чақалоқ кириб келди. Бундан биргина Аъзамнинг қувонганини билиб бўлмасди. Негаки, Дилобар аллақачон Аъзамнинг ақлу ҳушини ўғирлаб бўлганди.\nАммо Аъзам Дилобарни аёллар касалхонаси олдида учратди-ю, нималар қилиб қўйганини англагандек бўлди. Унинг ҳомиладорлигини эшитган йигитнинг ҳуши бошидан учди. Энди нима бўлади? Дилфузага нима дейди? Неча йилда кўрган норасида гўдаги-чи? У ўйлай-ўйлай ўйининг охирига етолмади. Кейин... ҳаммаси кейин бошланди. Хонадони жанжалнинг ўчоғига айланди. Дилобарнинг ота-онаси келиб, Аъзамнинг қизларига уйланишини талаб қилиб туриб олишди.\nЎғилчасини бағрига босиб ўксиб-ўксиб йиғлаётган Дилфузанинг бардоши етмади. Кўксини нимталаётган аламини ташқарига чиқарди. Орада жанжал кўтарилди. Аъзам эса аламини Дилфузадан олиб, юзи-кўзи аралаш ура бошлади. Шу аснода набирасидан хабар олгани қайнонаси келиб қолди-ю...\n... Дилфуза кетгач, хонадонга янги келин келди. Дилфузани эса акалари кафтида авайлаб-асрадилар, фарзандига чин меҳрларини бердилар. Тўйдан кейин Дилобарнинг ҳомиладорлик ҳақидаги гапи ёлғон бўлиб чиқди...\nАъзам негадир ўтган кунлар ҳақида аччиқ алам билан ўйлаб йўл ёқалаб кетаркан, узоқдан келаётган машинанинг чироқлари кўзларини қамаштирди. Шошиб қўл кўтарди. Машина тўхтади. Аъзам машинага ўтиргач, танасига иссиқ югурганини ҳис қилди. Орқа ўриндиқда ёш бола пишиллаб ухлар, рулда эса аёл киши эди.\n- Ивиб кетибсиз-ку! Кечга қолибсиз-да?\nБу овоздан Аъзам сесканиб тушди. Бу бир вақтлар унга меҳр-муҳаббат билан сирли нигоҳлар ҳадя этган Дилфузанинг овози эди.\n- Дилфуз, Дилфуза?!\nАъзам эсанкиради. Нима десин, ҳол-аҳвол сўрасинми? Орқа ўриндиқдаги болага қаради, катта бўлиб қолибди. Ўшанда икки ойлик эди...\n- Умид, - деди Дилфуза. - Бундан тўрт йил олдин ўзингиз шундай атаган эдингиз.\n- Дилфуз, мени кечир, агар кечиролсанг...\n- Қайси гуноҳингиз учун, Аъзам ака?\nБу савол Аъзамнинг юрагига ханжардек ботди. Шу онда Дилфузага ялиниб-ёлворгиси, қалбидаги дардларини тўкиб-солгиси келди.\n- Мен катта гуноҳ қилдим, Дилфуза... Мен сизларни яхши кўраман...\nДилфуза унга аламли нигоҳ билан бир қаради, аммо индамади. Бироздан сўнг:\n- Тушкунликка тушманг, Аъзам ака, хали ҳаммаси яхши бўлиб кетади. Мана кўрасиз, сиз Дилобарни бахтли қилишингиз керак. Унинг барча умиди сиздан.\n- Сен-чи, Дилфуз?\n- Мен-ми? - Дилфуза орқа ўриндиқдаги ўғлини кўрсатди. - Ана менинг бахтим! Сиз чилпарчин қилиб, оёқларингиз билан топтаган орзу-умидим, бахтим ана шу ўғлим бўлади! Энди менга ҳаётнинг қувончи ҳам, шодлиги ҳам шу фарзандим орқали бўлади. Сиз ўйламанг, менга эр, вафодор умр йўлдош керак эмас. Бахтнинг кетидан бахтсизликни ҳам кўриб бўлдим. Сиз омон бўлинг, сиз бахтли бўлинг. Кўнгилга буйруқ бериб бўлмайди.\nБу орада машина Аъзамларнинг маҳалласига етиб келди. У машинадан кўча бошида тушиб қолди. "Аямга салом айтинг", - деди Дилфуза Аъзам машинадан тушаркан.\nАъзам анчагача ўзига келолмади. Уйга кирганда эса Дилобарнинг норози оҳангдаги койиниши эшитилди...


Samsung Galaxy Note 5 ва Galaxy S6 Edge Plus: фаблетлар ҳақида янги тафсилотлар\n14:00 / 10.07.2015\nSamsung Galaxy Note 5 ва Galaxy S6 Edge Plus фаблетлари сентябрда бўлиб ўтадиган IFA 2015 кўргазмасида биринчи марта анонс қилиниши мумкин. SamMobile сайти ушбу янги аппаратлар янги тафсилотларни ошкор қилди.\nМаълум қилинишича, иккала фаблетнинг орқа панели шишадан ишланади. Бундай ҳолат Galaxy S6 ва S6 Edge смартфонларида ҳам кузатилган эди. Бу ҳолатда уларда хотира картаси слоти бўлмаслиги мумкин.\nАппарат платформаларига келсак, Galaxy Note 5 учун асосни Exynos 7422 чипи ташкил қилиши мумкин. Бундан ташқари, компания Exynos 7430 версиясини синовдан ўтказаётгани, унинг 4К-дисплейи бўлиши айтилмоқда.\nGalaxy S6 Edge Plus’нинг платформаси эса Qualcomm Snapdragon 808 чипидан иборат бўлиб, 32 Гбайт флеш-хотира, 16-Мп камера, 5-Мп фронтал фотомодуль ва 3000 мА/соат ҳажмли аккумуляторга эга бўлади. У, Galaxy Note 5 сингари, 5.7 дюймли дисплейга эга бўлади.


Ревматоид артрит – бириктирувчи тўқималарнинг хроник тизимли аутоиммун яллиғланиш касаллиги хисобланиб, асосан периферик бўғимлардаги оғриқлар билан намоён бўлади.\nРевматоид артрит этиологияси.\nХозирга қадар маъум бир этиологик омили аниқланмаган. Лекин қуйидаги назариялар мавжуд:\n- Ирсий мойиллик\n- Вируслар, бактериялар, инфекциялар\n- Дори воситалари\n- Гормонал бузилишлар (жинсий ривожланиш даврида, туғруқдан кейин холат, климактерик давр).\n- Аутоиммун касалликлар (аутоиммун гепатит)\nРевматоид артрит клиникаси:\n- касаллик асосан ўткир ёки ярим ўткир бошланади.\n- касаллик бошланишида қўл ва оёқ кафти бўғимларини симметрик шикастланади.\n- бўғимларнинг бирмунча шиш кузатилади.\n- махаллий харорат ортади.\n- гиперемия (қизариш) кузатилади.\n- бўғимларни пайпаслаганда оғриқ аниқланади. Бўғимлардаги оғриқ “яллиғланиш ритми”га эга бўлиб, туннинг иккинчи ярмида ва эрталаблари кучли, кундузи эса пасаяди.\nТашхислашда қуйидаги мезонларга этибор қаратилади:\n- Эрталабки карахтлик – бўғимларни эрталабда бир соат атрофида қотиб қолиши.\n- Уч ва ундан кўп буғимларда артрит белгилари\n- Панжа бўғимлари артрити\n- Симметрик артрит – бир вақтнинг ўзида ўнг ва чап томондан бир хил бўғимларни шикастланиши.\n- Ревматодит тугунчалар (узурлар) – бўғимларнинг ёйилиш сохасида жойлашган оғриқсиз, харакатчан тери ости тугунчаси.\n- Қон зардобида ревматоид омил аниқланиши\n- Рентгенологик белгилар\nРевматоид артритнинг базисли терапияси\nРематоид аритритни даволашда «Базис» сўзини қўлланиши бу давони асосийлиги эмас, балки бу гурух препаратларини касалликнинг асосига таъсир этиши билан тушунтирилади. Бу дори воситаларини қабул қилишни бошлагандан сўнг бир неча кун ёки бир неча хафтадан кейин беморнинг холатига ёки оғриқларига таъсир этмайди. Уларни ойлаб ичиш тавсия этилади. Бу препаратлар касаллик кечишини секинлатиб, ревматоид артритни чуқур ремиссия холатига олиб келади.\nЗамонавий базисли терапия қуйидагиларни ўз ичига олади.\n1. Иммунодепрессантар: «цитостатиклар» гурухига метотрексат, циклоспорин, азатиоприн, циклофосфан ва бошқалар кириб, улар иммун хужайралар фаоллигини тўхтатади.\n2. Малярияга қарши дорилар: делагил ёки плаквенил ўзининг хавфсизлиги учун хозирда хам қўлланилмоқда.\n3. Ауротерапия: «тилла» препаратлари касалликни бошланиши ва ўткир даврида буюрилиб, улар узур ва кисталарни хосил бўлишини олдини олади суяк тўқимаси холатини яхшилайди, минерализация жараёнини тезлатади, майда бў тезлатади, майда бўғимлардаги узурларни битишини тезлатади. Тилла препаратларига кризанол, миокризин ва тауредон кириб, хозирда улар иммунодепрессантлар ёрдам бермаганда қўлланилаяпти.\n4. Сульфаниламидлар: Салазопиридазин и сульфасалазин улар секин таъсир этиб, бошланғич эффектлар 3 ойдан кейин билинади.\n5. Д-пенициллинамин: Бу препарат метатрексат ва ауротерапия ёрдам брмаганда қўлланилиб, улардан эффективлиги пастроқлиги билан фарқ қилади лекин ножўя таъсирлари камроқ хисобланади.\nХозирда амалиётда ревматоид артритни даволашда айтиб ўтилган дори гурухларидан асосан 1 ва 2 пунктлари қўлланилади холос.\nРевматоид артритни ностероид яллиғланишга қарши дорилар билан даволаш.\nБу препаратларга ибупрофен, диклофенак кетопрофен, индометацин, бутадион, пироксикам кириб улар фақат оғриқ синдромини йўқотишда ва бироз яллиғланишга қарши эффект беради. Улар касалликни даволамагани учун базис терапияга таркибига кирмаган.\nАвгуст 23, 2017 2136 1 Рукн РЕВМАТОЛОГИЯ


Қирғизистонлик амалдорнинг самолётдаги жанжали Ташқи ишлар вазири истеъфосига олиб келди\n19:30 / 12.10.2018 15312\nҚирғизистоннинг Жанубий Кореядаги элчисининг шов-шувли баёноти ортидан мамлакат Ташқи ишлар вазири Эрлан Абдилдаев истеъфога чиқди.\nШу кунларда Қирғизистон хавфсизлик кенгаши Ташқи ишлар вазирлигида рўй берган қоидабузарликлар бўйича текширувнинг дастлабки натижаларини эълон қилганди. Унга кўра, вазирликнинг кадрлар сиёсатидаги тартибсизликлар, шунингдек, доимий равишда маълумотлар сизиб чиқиши аниқлангани қайд этилганди.\n«6 йил давомида Қирғизистон Ташқи ишлар вазири бўлиб ишладим. Энди ўз хоҳишимга кўра истеъфо бердим. Давлат раҳбари истеъфомни қабул қилди», дейилади Эркин Абдуллаевнинг ТИВ матбуот хизмати томонидан тарқатилган баёнотида.\nРеспублика матбуот хизмати ҳам президент истеъфо қабул қилинганини тасдиқлаган.\nҚирғизистон Ташқи ишлар вазирлигида бир-бирини фош қилишлар 23 сентябрь куни Қирғизистон меҳнат ва ижтимоий ривожланиш вазири ўринбосари Зууракан Каденова маст ҳолатда «Эйр Астана» Сеул-Олмаота рейсида жанжал келтириб чиқаргач, ишдан бўшатилиши ортидан бошланиб кетди.\nЮқори лавозимли амалдор борт кузатувчилар билан жанжаллашиб, уларга дипломатик паспортини кўрсатган, оқибатда экипаж сардори аёлни рейсдан олишга қарор қилганди.\nКаденова зудлик билан ишдан олинганига қарамасдан, парламент депутатлари вазирлик раҳбарияти вакилларининг мамлакатдан ташқарига кўпдан-кўп сафарларига эътибор қаратишди. 2018 йил бошидан буён Қирғизистон меҳнат ва ижтимоий ривожланиш вазири ва унинг икки ўринбосари хорижга жами 26 марта сафар қилишган. Якунда вазирлик раҳбариятининг барча вакиллари лавозимини йўқотди.\n24 сентябрь куни Қирғизистоннинг Сеулдаги элчиси Қиличбек Султон Бишкекда матбуот анжумани ўтказиб, вазир ўринбосари билан боғлиқ воқеа тафсилотларини маълум қилди. У Қирғизистон президенти маъмуриятидан қўнғироқ қилишиб, мазкур воқеа ҳақида гапирмасликни талаб қилишганини айтган. Шунингдек, Қиличбек Султон Ташқи ишлар вазирлиги раҳбарияти ва Қирғизистоннинг Малайзиядаги элчихонаси ходимлари 2015-2016 йилларда қатор қонунбузилишларга йўл қўйишганини маълум қилган.\nҚирғизистон ТИВ Қиличбек Султон яна бир бор давлат хизматчиларининг ўзини тутиш тартибини назорат қилувчи қонунчилик меъёрларини ва дипломатик ахлоқ меъёрларини бузганини таъкидлади. Вазирлик шунингдек, элчининг ўзи хизмат вазифасида қонунчиликни бузгани ҳақида маълумотлар борлигини, улар текшириб чиқилиб тегишли органларга топширилишини билдирди.\nҚирғизистон Хавфсизлик кенгаши ўтказган текширувларда ТИВ кадрлар сиёсати ўта заиф экани ва доимий равишда маълумотлар сизиб чиқиши кузатилгани аниқланган.


АҚШ-Эрон можароси: Яқин Шарқда кескинлик пасаядими - 10.01.2020, Sputnik Ўзбекистон\nАҚШ-Эрон можароси: Яқин Шарқда кескинлик пасаядими\nВладимир Путин ва Ражаб Тойиб Эрдўғон АҚШ ва Эрон ўртасида кескинлик ўсишидан хавотирда эканлигини айтишди. 10.01.2020, Sputnik Ўзбекистон\nақш – эрон можароси, мултимедиа\nВладимир Путин ва Ражаб Тойиб Эрдўғон АҚШ ва Эрон ўртасида кескинлик ўсишидан хавотирда эканлигини айтишди.\nАҚШ ҳарбийлари томонидан генерал Қосим Сулаймоний ўлдирилгандан сўнг вазият кескинлашди.\nВладимир Путин ва Тойиб Эрдўғон АҚШ ва Эрон ўртасида кескинлик ўсишидан хавотирда эканлигини билдиришди. Бу ҳақда Истанбулда ўтказилган музокаралар якунлари бўйича икки давлат етакчилари қўшма баёнотида айтилган.


Президент ёш шоирага хат ёзди\nЗилола Тошкент вилояти Зангиота туманидаги 35-мактабнинг 5-синфида ўқийди. 2017 йилда унинг «Онажонимга совға» номли биринчи китоби чоп этилган. Шоира қиз «Камалак юлдузлари» танловининг туман ва вилоят босқичлари ғолиби бўлган. «Ёш китобхон» кўрик-танловининг вилоят босқичига йўлланма олган.\nЗилола яқинда шеърий китобини Президент Шавкат Мирзиёев номига йўллаган эди. Кўп ўтмай, давлатимиз раҳбаридан Зилола Шомуродовага жавоб хати келди.\n«Мурғак юрагингда шу юртга дахлдорлик, чинакам ватанпарварлик, чексиз садоқат ва муҳаббат туйғулари жўш уриб турганини ҳис қилиб, жуда мамнун бўлдим.\nСен каби минг-минглаб фарзандларимнинг бахтини мен ўзимнинг бахтим, деб биламан».\n– Уч нафар фарзандим бор. Қизим Зилоланинг китобини Президентимизга юборганимизда биз оддий мактаб ўқувчисининг мурожаатига давлат раҳбари томонидан бундай катта эътибор қаратилишини кутмаган эдик. Муҳтарам Президентимизнинг хати ҳаммамизнинг кўнглимизни тоғдек кўтарди, бошимиз осмонга етди. Бу оиламиз учун энг қадрли хат бўлиб қолади. Давлатимиз раҳбарининг хати, совғалари қизимни ҳам, бошқа болаларни ҳам келгусида астойдил ўқишга руҳлантиради, – деди Зилоланинг онаси.\nЖамият 30/06, 16:28\nЖамият 30/06, 11:16\n112 ёш оила «Ёшлар куни»ни янги уйда нишонламоқда


Европа чемпионатининг очилиш ўйинида мезбонлар қийинчилик билан ғалаба қозонишди. Учрашув сўнгида Димитри Пайе томонидан урилган гол Францияга Руминия устидан ғалаба келтирди.\nМезбонлар ҳали майдонга мослашиб, руҳий босимдан чиқиб кетмасларидан аввал Руминия гол уриб олишни мақсад қилган шекилли, 5-дақиқада Льориснинг маҳорати ва омад туфайли тўп Франция дарвозасига кирмади. Бурчакдан етказилган узатмани руминиялик футболчи бош билан тўпни олис устун томон бурди. Николае Станчу 2 метрдан зарба берди. Льорис чизиқ устидан зарбани қайтаришга муваффақ бўлди.\nИккинчи бўлимнинг дебютини Руминия яна шундай бошлади — Станку рақиб жарима майдончаси ичида тўпни кўкраги билан қайтарди, аммо зарба бера олмади. Пайенинг бир-биридан ажойиб узатмалари ниҳоят наф келтирди. Дастлаб Погбанинг кучли зарбасини руминлар посбони қайтарган бўлса, орадан кўп ўтмасдан юқоридан берилган узатмани қайтаришда хатога йўл қўйди. Натижада Жиру бош билан ҳисобни очди.\nОрадан кўп ўтмасдан Виктор Кашшаи Франция дарвозаси томон пенальти белгилади. Эвра жарима майдончаси ичида Богдан Станкуни йиқитди. Жабрланувчининг ўзи 11 метрли нуқтадан адашмди.\nЎйин дуранг билан тугайдиган кўринаётганди. Асосий вақт тугашига 1 дақиқа қолганида Димитри Пайе рақиб жарима майдончаси ташқарисида тўпни қабул қилди ва ҳимоячилар орасида бўлишига қарамай бирданига зарба берди. Тўп олис "тўққизлик"ка кириб кетди!\nЎйин қаҳрамони ўз мухлисларига ғалаба қувончини тақдим этди.\nЕвро-2016, "A" гуруҳи, 1-тур\nФранция – Руминия 2:1 (0:0, 2:1)\nГоллар: 1:0 – 57 Жиру, 1:1 – 65, пенальти Станку, 2:1 – 89 Пайе.\nФранция – Льорис, Косьельни, Эвра, Санья, Рами, Матюиди, Канте, Пайе (Сиссоко, 90), Погба (Марсьяль, 77), Гризманн (Коман, 66), Жиру.\nОгоҳлантиришлар: Кирикеш (32), Рац (45), Жиру (68), Попа (78).\n22:39 «Барса» тор-мор қилган «ПСЖ» «Монако» дарвозасига 4 та гол уриб, Лига кубогида зафар қучди


Генерал-майор Ботир Турсунов лавозимидан озод этилди | Qalampir.uz\nГенерал-майор Ботир Турсунов лавозимидан озод этилди\nЖамият\t18 Март 17:43 21863\nЎзбекистон Республикаси Миллий гвардияси қўмондонининг биринчи ўринбосари Ботир Турсунов лавозимидан озод этилди. Бу ҳақда Миллий гвардиянинг ижтимоий тармоқлардаги саҳифасида маълум қилинган.\nҚайд этилишича, генерал-майор Ботир Турсунов бошқа лавозимга ўтказилган. Аммо, унинг қайси ташкилотда иш бошлагани ҳозирча маълум эмас.\nБундан аввал, Миллий гвардия қўмондони Баҳодир Тошматов ҳам лавозимини тарк этиб, унинг ўрнига Тошкент шаҳар Ички ишлар бош бошқармаси бошлиғи – Ички ишлар вазири ўринбосари лавозимида ишлаб келаётган генерал-майор Рустам Жўраев тайинланган эди.\nМаълумот ўрнида, Ботир Турсунов 1946 йил 5 декабрь куни Тошкент шаҳрида туғилган. Тошкент Давлат университетини тамомлаганидан сўнг, 1971-1980 йилларда Ўзбекистон Республикаси Давлат хавфсизлик қўмитасининг турли лавозимларида хизмат қилган.\nХизмати фаолияти давомида, 1980-2006 йилларда Ўзбекистон Республикаси Ички ишлар вазирлиги тизимининг турли лавозимларида ишлаган.\n2006-2008 йилларда Ўзбекистон Республикаси “Интерпол” Миллий марказий бюроси директорининг ўринбосари лавозимида;\n2008-2017 йилларда Ўзбекистон Республикаси Ички ишлар вазирлиги қошидаги “Динамо” жисмоний тарбия ва спорт жамияти Кенгаши раисининг ўринбосари лавозимида фаолият юритган.\nЎзбекистон Республикаси Президентининг 2017 йил 4 августдаги Фармони билан Ботир Турсунов Ўзбекистон Республикаси Миллий гвардияси қўмондонининг биринчи ўринбосари этиб тайинланганди.\nЎзбекистон Республикаси Президентининг 2017 йил 4 августдаги Фармони билан Ботир Турсуновга генерал-майор ҳарбий унвони берилган.\nУ II-даражали “Шон-шараф” ва “Фидокорона хизматлари учун” орденлари билан тақдирланган.\n28 Март 15:16 70077\n28 Март 10:15 52377\n30 Март 23:35 44384\n28 Март 17:32 40937\n29 Март 20:52 39826


Нима учун айрим одамлар коронавирус билан зарарланмаслиги сабаби маълум бўлди\n05.02.2021 | 11:05\nРоссия Халқлар дўстлиги университети юқумли касалликлар кафедраси доценти, тиббиёт фанлари номзоди Сергей Вознесенский нима учун айрим одамлар коронавирус билан зарарланмаслиги сабабини айтиб ўтди. Бу ҳақда «Халқ сўзи» хабар бермоқда.\nМаълум бўлишича, бошқа турдаги коронавирус билан зарарланган, яқин орада вирусли инфекцияга чалинган ёки маҳаллий иммунитетга эга бўлган айрим одамлар Covid-19’ни юқтирмаслиги мумкин.\nВознесенскийнинг таъкидлашича, Covid-19’нинг юқмаслиги сабабларидан бири – бу бошқа коронавируслар томонидан келиб чиққан касалликнинг ўтган эпизоди, яъни ўзаро фаолият иммунитет мавжудлигидир. Эҳтимол, одам аллақачон вирусли инфекцияни бошдан кечирган бўлиши мумкин. Шундан кейин унинг интерферон даражаси кўтарилган.\n«Бундан ташқари, иммунитетнинг маҳаллий элементлари ҳам бунда муҳим аҳамиятга эга. Бу ерда нафас йўлларининг шиллиқ қаватига вирус кириб келишига тўсқинлик қиладиган иммунитет комплекслари ҳақида гап бормоқда», – деган мутахассис.\nЭслатиб ўтамиз, аввалроқ дунёда коронавируснинг тўрт мингга яқин штамми борлиги ҳақида хабар берган эдик.\nКоронавирус бемори даволанган уйда вирус неча кунгача сақланиб қолиши маълум бўлди.\nХитойда оқибати ўлимга олиб келиши мумкин бўлган янги вирус аниқланди.\n«Вирус совуқ ва намгарчиликда тез тарқалади» — коронавирусга қарши Вирус совуқ кураш штаби аъзоси.


25 октябрь, 2020, 13:00\nТеглар:Криштиану Роналду | Лионель Месси | Барселона | Реал\nМесси Роналдусиз гол уролмайди\n“Барселона” ва “Реал” ўртасидаги “эл-класико” ҳақида гап кетганида, албатта, Лионель Месси ва Криштиану Роналду дуэли ҳам эсга олинади.\nҚизиқ бир ҳолат юза келгани аниқ бўлди. Лионель Месси асосий рақобатчиси Криштиану Роналду Мадридни тарк этганидан буён “Реал” дарвозасини ишғол қила олмаяпти. Ҳар икки футболчи сўнгги маротаба 2018 йилнинг 6 май куни ўзаро тўқнаш келган. Месси ҳам, Роналду ҳам биттадан гол урган ўйин 2:2 ҳисобида дуранг билан якунланган. Бир ойдан кейин Роналду Туринга кўчиб кетди.\nШу тариқа, Месси қарийб 900 кундан бери “Реал”дарвозасига йўл топа олмаяпти. Аниқроқ айтганда, Мессининг “Реал”га урган охирги голидан кейин орадан икки йил, беш ой ва 20 кун ўтди. Месси бу галги "эл-класико"дан ҳам Куртуа дарвозасини ишғол қила олмади ва учрашув меҳмонда ўйнаган мадридликларнинг 3:1 ҳисобидаги ғалабаси билан якунланди. Мессининг нохуш анъанаси иккинчи даврага ўйинигача давом этадиган бўлди.\nУмуман олганда, аргентиналик ҳужумчи “эл-класико”ларда 44 маротаба иштирок этган. Шулардан 19 тасида каталонияликлар ғолиб чиққан, 13 маротаба кучлар тенг келган ва 12 марта мадридликлар устунлик қилган.\nКуманнинг ғазаби қўзиди


... Кенгаши томонидан таклиф этилган кун тартиби тасдиқланганидан кейин депутатлар Олий Мажлис Инсон ҳуқуқлари бўйича вакили(Омбудсман)нинг 2013 йилдаги фаолияти тўғрисидаги ҳисоботни эшитдилар. Ушбу масала юзасидан С.Рашидова маъруза қилди. Инсон ҳуқуқлари ва эркинликлари соҳасидаги ...\n... комиссиянинг кенгайтирилган йиғилиши бўлиб ўтди. Унда Ўзбекистон Республикаси Олий Мажлисининг Инсон ҳуқуқлари бўйича вакили (Омбудсман)нинг 2013 йилдаги фаолияти якунлари муҳокама қилинди. Тошкентда Инсоннинг конституциявий ҳуқуқлари ва эркинликларига риоя этилиши бўйича комиссиянинг ...\n... маркази муассислари вакиллари, жамиятшунослар, иқтисодчилар, сиёсатшунослар, журналистлар ва бошқалар иштирок этди. Тадбирда марказнинг 2013 йилги фаолияти билан боғлиқ масалалар ва яқин истиқболдаги режалари муҳокама этилди. Тошкентда «Ижтимоий фикр» жамоатчилик фикрини ...\n2013 2014 Ўзбекистон Олий Мажлис Омбудсман депутат ижтимоий фикр инсон ҳуқуқлари


Нилуфар СОТИБОЛДИЕВАдан фақатгина “LQ” ўқувчилари учун эксклюзив интервью - LQ\n«Top-10 Uzbekistan» ягона тўй тантанаси\nЁрқин, гўзал, қуёш каби порлоқ… Муқовамиздаги аёлни айнан шундай таърифлаш мумкин. Агар Нилуфар Сотиболдиева бошловчи сифатида қатнашаётган тадбирларнинг бирортасида иштирок ...\nЁрқин, гўзал, қуёш каби порлоқ…\nМуқовамиздаги аёлни айнан шундай таърифлаш мумкин. Агар Нилуфар Сотиболдиева бошловчи сифатида қатнашаётган тадбирларнинг бирортасида иштирок этган бўлсангиз, гап нима ҳақида кетаётганини тушуниб оласиз. Юқори даражада профессионаллиги, ўз ишига масъулиятли муносабати ва бор кучини сарфлаши уни мамлакатимизнинг энг машҳур бошловчиларидан бирига айлантирди.\nНилуфардан ўзининг хотиралари ва ҳаётининг энг ёрқин лаҳзалари ҳақида сўзлаб беришини илтимос қилдик.\nМен 1982 йил 21 майда, Тошкентда, оддий оилада туғилганман. Онам — шифокор, отам — ички ишлар бўлимининг терговчиси бўлганлар. Отамни элас-элас эслайман, автоҳалокатга учраганлар ва ҳаётдан эрта кўз юмганлар. Онамнинг айтишича, ўша бахтсиз тунда дадам мени ҳам ўзи билан бирга олиб кетмоқчи бўлганлар, лекин онам рухсат бермаган эканлар.\nДадам мени елкаларида кўтариб юрганларини ва биз биргаликда Янги йил арафасида арча сотиб олганимизни эслайман. У картон қутида эди. Арча ўйинчоқларининг рангли расмлари чизилган бу қутини жуда ҳам яхши эслаб қолганман. Бу қути кейин ҳам анча вақтгача эски, йиртилган бўлса-да, менга дадамни эслатиб турарди. Дадамнинг қандайдир мардонавор, ҳимояланганлик ҳиссини уйғотувчи қадрдон ҳидлари ҳам ёдимда…\nОнамнинг айтиб беришлари бўйича, болаликда жуда ҳам рашкчи бўлган эканман. Дадамнинг машиналари бўлган экан. Мен унинг олдига ҳеч кимни яқин келтирмас ва ҳар доим олдинги ўриндиқда ўтирарканман. Бир марта циркка борганимизда, қариндошларимнинг қизлари мендан беркиниб машинанинг орқа ўриндиғига чиқиб олишган экан. Йўлда ўтлаб юрган қўйларни кўриб қолиб, хурсанд бўлиб “Қўзичоқлар, қўзичоқлар!” деб қийқира бошлаганман. Бу гапимдан кейин машинадаги сингилларим ҳам қизиқиб, беркиниб олган жойларидан бошларини кўтариб қарашган. Шунда мен бақириб, уларни машинадан туширишни талаб қила бошлаганман. Онам қизлар билан йўловчи машинада кетишларига тўғри келган ва биз дадам билан ўзимиз кетганмиз.\nОтамнинг вафотларидан кейин онам синглим иккимизга уларни узоқ мамлакатга кетган, деб айтардилар. Ҳар сафар осмонда учиб кетаётган самолётни кўрсам, “У ерда дадам борлар” дердим. Мен кунларнинг бирида дадам албатта қайтиб келади ва биз яна арча сотиб олишга борамиз, деб ишонардим.\nСинглим бор ва болалигимда онамни ундан ҳам жуда қаттиқ рашк қилганман, ҳатто уришиб ҳам кетардик. У ҳовлида йўқолиб қолиб, ойим билан уни қидирганимизда, мен орқада кетардим ва “топилмасин” деб ният қилардим. Яккаю ягона фарзанд бўлишни хоҳлардим. Ҳозир эса синглимдан яқин дугонам йўқ, у — менинг барча ишларимда маслаҳатчим.\nОнам бизни жуда қаттиққўллик билан тарбиялаганлар, мактабдаги ҳеч қандай байрам тадбирларига юбормасдилар, мен эса бундан жуда хафа бўлардим. Ўшанда вақти келиб деярли ҳар бир куним байрам бўлишини ва ушбу байрамлардан ҳатто чарчаб қолишимни тасаввур ҳам қилмаганман. Яна… онам сочимни қирқишга рухсат бермасдилар. Жуда қалин ва узун бўлгани сабабли ўрилган соч билан юришга қийналардим, ҳатто бўйним оғрирди.\n17 ёшимда рухсатсиз сочларимни қирқтириб келдим. Ана ўшанда онам мен билан жиддий суҳбатлашган… Шу тарзда менда узун сочларга бўлган нафратни уйғотишган.\nБолаликда мен ўзимни доим телевизорда тасаввур қилардим, лекин бошловчи сифатида эмас, қандайдир қаҳрамонлик кўрсатган, ёки бутунжаҳон олимпиадасида ғолиб бўлган инсон сифатида. Айтмоқчи, мен ҳақиқатдан ҳам, мактаб олимпиадаларида ғолиб бўлганман, “яхши”, деярли “аъло” баҳоларга ўқиганман. Болалар мен билан дафтаримни кўчиришга бериб турганим учун дўст бўлишарди. Қизлар эса яхши муносабатда бўлишган, чунки менинг қиёфамда ўзларига рақобатчини кўришмаган. Болалигимда чирой борасида ажралиб турмаганман. Ўқитувчилар мени доим мақташарди, лекин фақатгина яхши баҳоларим учун эмас. Чунки ижодкорликнинг бошланиши болалигимданоқ ўзини намоён қилган ва мен мактабнинг маданий ҳаётида жуда ҳам фаол бўлганман.\n9-синфдан кейин мактабгача таълим муассасалари тарбиячилиги бўйича ўқишга қарор қилдим ва шу билан бир йил вақтимни йўқотдим. Институтга тенгдошларимдан бир йил кейин ўқишга кирдим. Эсимда, ўқитувчилар мени ўқишни мактабда давом эттиришга кўндириш учун роса ҳаракат қилишган. Кейинчалик кетганимдан афсусланганман, лекин бунинг сабаби кўпроқ менда сўнгги қўнғироқ ва битирув кечаси ўзим ўйлагандек бўлмагани эди. Ҳарқалай, 11 йил ўқиш — умуман бошқа нарса. 16 ёшимда болалар боғчасига инглиз тили тўгараги ўқитувчиси бўлиб ишга кирдим. Биринчи ойлик маошимга онам билан сумка, кофта ва юбка олганимиз эсимда. Онамнинг ойлик маоши кўп эмасди, шунинг учун жуда оддий кийинардим, синглим эса ҳар доим менинг кийимларимни киярди. Пул топишни бошлаганимда чинакам ҳаётни тушунгандек бўлдим, лекин барибир ўта башанг кийиниб юрмасдим.\nКейинчалик Жаҳон тиллари университетинининг инглиз тили филологияси факултетини тамомладим. Телевидениега университетнинг охирги босқичида ўқиётганимда, 2004 йилда келганман. У вақтлар “Халқаро” канал Президент фармони билан “Спорт” канали сифатида фаолият кўрсата бошлаган, у ерга ёш ходимларни қабул қилишаётган эди. Спортда ҳеч нарсани тушунмасам-да, тақдир тақозоси билан ўша ерга тушиб қолдим. Ҳатто кўнгилсиз воқеалар ҳам рўй берган. Бир марта футбол мутахассисларидан бири суратга олиш жараёнида мендан футбол жамоасида ўзи нечта ўйинчи бўлишини билиш ёки билмаслигим ҳақида сўради. Мен тап тортмай: “Биламан, 14та!” деб жавоб бердим ва бир ой муддатга суратга олиш жараёнларидан четлаштирилдим. Аммо бахтимга ёшларни қўллаб-қувватлайдиган, ўргатадиган ва йўл-йўриқ кўрсатадиган жамоага тушганман. Шундай қилиб, менинг спорт журналисти сифатидаги фаолиятим бошланган. Фаолиятим жуда қизиқ эди — дунё бўйлаб сафарларга борардим, кўпгина нуфузли халқаро турнирлар, чемпионатларни ёритганман, мени турли мусобақаларнинг очилиш ва ёпилиш тантаналарига бошловчи сифатида таклиф қила бошлашган. Учта тилни — рус, ўзбек ва инглиз тилларини билишим энг катта ютуғим эди. Кейинчалик янгиликлар дастури сухандони бўлдим. Ундан кейин эса тўйлар, бошқа тадбирлар бошланиб кетди. Кўчада таний бошлашди. Худога шукур, юлдузлик касали тез ўтиб кетди. Кимдадир бундай бўлмайди дейишса, ишонмайман.\nЁлғизликда қолишни хуш кўраман, бундай вақтларда фалсафий фикрлар туғилади. Саёҳат қилишни яхши кўраман. Севимли шаҳрим — Лондон, энг илиқ хотираларим шу шаҳар билан боғлиқ. Айнан ўша ерда, 2012 йилда ўз тақдиримдаги инсонни учратганман. 2013 йилда она бўлдим. Қизимнинг исмини Амани деб қўйишга қарор қилдик, арабчадан бу “орзу қилинган” деб таржима қилинади. Ташқи қиёфамдан қониқмаганим сабабли, назаримда, ҳар доим болаларим чиройли бўлмайдигандек туюларди, лекин хато ўйлаган эканман ёки ҳамма болалар оналари учун энг чиройли бола (кулиб)! Онам мендан фахрланганларидек, мен ҳам қизим билан фахрланишни орзу қиламан. Умуман олганда, яна битта, ҳатто иккита фарзандли бўлишни хоҳлайман. Ёшинг улғайган сари кўнглингга яқин одамларнинг борлиги қанчалар яхши эканини тушуниб етаркансан…\n“LQ” журнали таҳририяти Нилуфарга лойиҳадаги иштироки учун миннатдорчилик билдиради ва унга сидқидилдан ишларида равнақ ҳамда янги чўққиларни забт этишини тилайди.


ГЎЗАЛЛИК БОРАСИДАГИ 4 САВОЛГА 4 ЖАВОБ - Darakchi\nГЎЗАЛЛИК БОРАСИДАГИ 4 САВОЛГА 4 ЖАВОБ\nСУҒДИЁНА 05.01.2018, 10:43\nСочлар ва қошлар борасида муштарийларимизни қизиқтирган саволларга жавоб берамиз. Мутахассис — стилист Фарангиз АВЕЗОВА.\n«Тез ва самарали усул — ламинация!»\n— Сочимни тез-тез бўяганим учун жонсиз, қуруқ ҳолатга келиб қолди. Уй шароитида қўллаётган ниқоблар фойда бермаяпти. Уларни соғломлаштириш учун нима қилсам бўлади?\nУмида, 24 ёш\n— Қуруқшаб, сомонга ўхшаб қолган сочни силлиқ, майин ва жилокор кўринишга келтириш учун ламинациялаш амалиётидан фойдаланиш мумкин. Бунда, мутахассис аввал сочни яхшилаб тозалаб, кўриниши елимни эслатувчи полимерни бутун узунлик бўйлаб суртади. Кейин 15 дақиқа махсус лампа остида ўтирасиз. Шунда натижа янада яхшироқ намоён бўлади. Сўнг соч ювиб, қуритилади. Ламинациялашда ҳар бир тола полимер билан қопланади ва жилокор кўринади. Умумий ҳисобда амалиёт 1 соат вақтингизни олади. Парваришланмаган, синиб, «гуллаб», ёмон кўринишга келган сочларга амалиётни 5–10 марта ўтказиш тавсия этилади. Ламинация соч рангини ўзгартирмайди. Энг муҳими, совуқ кунларда электрланишига йўл қўймайди.\n«Сочимнинг рангини бутунлай ўзгартирмоқчиман»\n— Кеча уйда сочимни тўқ рангга бўягандим. Лекин энди ўзимга ёқмай турибди. Икки кундан сўнг жиянимнинг тўйи. Бу маросимда бетакрор кўринишим шарт! Аммо бунақа соч билан мақсадим амалга ошмаса керак...\nЧарос, 28 ёш\n— Ҳозирги кунда имкони йўқ ишнинг ўзи йўқ. Қаловини топсангиз, кифоя. Аёллар қора сочини маллага айлантираётган бир замонда сизнинг муаммонгизни тез ҳал бўлиши тайин. Яъни «ювиш» (смывка) амалиётига мурожаат қилсангиз кифоя. Бу бўяшнинг айнан акси. Яъни махсус модда сочга таъсир кўрсатиб, бўёқ ва тола орасидаги боғланишни узади. Сўнг бўёқ молекуласини ўраб олиб, сочдан чиқаради. Натижада толалар асл рангига ёки шунга яқин рангга киради. «Ювиш» ёрдамида бир мартада соч рангини 3 тусга очроқ кўрсатиш имконияти мавжуд. Амалиётни ўтказгандан сўнг сочни бўяш тавсия этилмайди. Тус берувчи воситалардан фойдаланган афзал. Неча марта «ювиш» кераклигини эса истагингиздан келиб чиқиб, сартарош ҳал қилади. Амалиётни икки ҳафтадан сўнг такрорлаш мақсадга мувофиқ саналади.\n«Бир марта турмак қилсанг-у, бир неча ой турса...»\n— Шу кунларда лавозимим кўтарилиб, ўзимга умуман вақт ажратолмай қолдим. Авваллари ҳар тонг кўзгу қаршисида ярим соат туриб сочимга ҳажм берардим. Ҳозир бундай имкониятим йўқ. Бироқ чиройли кўринишни истайман...\nЗарина, 31 ёш\n— Асосий вақтини ишга бағишлайдиган аёллар учун «Bouffant» амалиёти жуда мос. Бир марта сочингизга шу йўсинда ҳажм берсангиз, натижа 2-3 ой сақланиб туради. Бунда соч тозалангач, унинг илдизи тараб шиширилади ва сочга бигуди ўралади. Толаларнинг узунлиги бўйлаб ҳимояловчи восита суртилади. Кейин сочнинг илдизга яқин қисмига махсус кимёвий восита суртилади. Амалиёт жараёнида кимёвий воситага икки бора мурожаат қилинади. «Bouffant» асосан калта ёки ўрта узунликдаги соч соҳибаларига тавсия этилади. Мутахассисларнинг таъкидлашича, бундай усулда ҳажм берилган сочлар ўсгандан кейин билинмай кетади.\n«Қошни қандай бўяш лозим?»\n—Табиатан қошларим сийрак, яккам-дуккам. Охирги йилларда қалин қошлар урфга киргани учун ҳар куни уларни бўяшимга тўғри келаяпти. Тўғриси бироз толиқдим. Татуаж амалиётидан чўчийман. Оғриққа йўқман. Эшитишимча, ҳозирда қош учун махсус бўёқлар бор экан. Шулар ҳақида тўлиқроқ маълумот берсангиз.\nГулмира, 23 ёш\n— Ёдингизда бўлса биотатуаж, яни қошни хинага бўяш ҳақида мақола тайёрлагандик. Келинг, бу сафар кимёвий бўёқлар тўғрисида гаплашамиз. Жараён ҳудди соч бўяшга ўхшаб кетади. Бўёқ ва оксидловчи моддани аралаштирасиз. Кейин қошни тоник билан тозалаб, ёғсизлантириб оласиз ва рангсиз қалам билан қош атрофини чизиб чиқасиз. Қия чётка ёрдамида пасдан юқорига қараб бўяйсиз. Чизиқдан чиқсангиз пахтали чўпчалар билан артиб юборинг. Агар бўёқдан биринчи марта фойдаланаётган бўлсангиз, қадоғида 15 дақиқа ушланг, дея кўрсатма берилганига қармай 5-7 дақиқадан ортиқ ушламанг. Кейин эҳтиёткорлик билан, кўзга теккизмасдан ювасиз. Ана бўлди! Ёдда тутинг, аллергиянинг олдини олиш учун бўёқни аввал билак ёки тирсакнинг ички тарафига суртиб, 15-20 дақиқа кутиш лозим. Қизариш ва қичишиш бўлмасагина қўшга суртиш мумкин.


“Маҳмуд Худойбердиев” қартаси яна ўйинга киряпти...ми?\n“Исёнчи тожик полковниги Маҳмуд Худойбердиев жангариларининг ҳарбий тайёргарликдан ўтиши учун Ўзбекистон ҳудудида барча шароитлар яратиб берилган, улар қулай фурсатда Тожикистонга ҳужум қилиш ниятида”.\nТожикистоннинг Сўғд вилояти ҳукуматида 30 май куни ўтказилган матбуот анжуманида шундай иддао янгради.\nВилоят прокурори бош ёрдамчиси Фатҳиддин Зуҳуровнинг сўзларига кўра, Ўзбекистон исломий ҳаракатининг Ўзбекистондаги ва Тожикистондаги аъзолари ҳамда М.Худойбердиев жангарилари Тожикистоннинг ижтимоий ва сиёсий ҳаётини беқарорлаштиришга ҳаракат қилмоқда. Асли Наманган вилоятидан бўлган, ЎИҲ раҳнамоларидан бири Жума Намангонийнинг яқин одамларидан Расул Охунов сўнгги йилларда Сўғд вилоятида яшаб, тожикистонлик ёшларни ЎИҲга жалб қилинган.\n“Тожикистоннинг Чкаловск шаҳридаги у турган уй тинтув қилинганда иккита сунъий йўлдош телефони топилди. У Покистон, Эрон, Буюк Британия, Норвегия, АҚШ, Бирлашган Араб Амирликлари, Янги Зелландиядаги ҳомийлари билан алоқа қилган”, - деди Ф.Зуҳуров.\nФ.Зуҳуров Р.Охунов билан ҳамкорлик қилган тожикистонлик бир неча фуқаро ҳибсга олиниб, 9 йилдан 19 йилгача муддатга озодликдан маҳрум этилганини билдирди.\nУнинг айтишича, январь ойида Қайроққум ИИБнинг вақтинча сақлаш изоляторига ҳамда Исфарадаги чегара заставасига қуролли ҳужум қилганлар ҳам ЎИҲ аъзолари бўлган. 2005 йилдан буён бу ҳаракатнинг 12 аъзоси ҳибсга олинган, 17 нафари эса қидирувда.\nЛекин, эслатиб ўтиш керак, ЎИҲга аъзоликда айбланиб, судланганларнинг яқинлари бу айбловларни рад этади. Жумладан, 19 йилга қамалган Аббос Мираҳмедовнинг яқинларидан бири: “Гўёки Ўзбекистондан Жума Намангонийнинг икки вакили келиб, булар билан суҳбатлашган, бирга фаолият юргизган эмиш. Лекин бу гапларни тасдиқлайдиган бирорта факт йўқ. Ҳатто гувоҳлар ҳам буни тасдиқламади. Дастлабки тергов давомида эса айбланувчиларга адвокат берилмаган. Демак ҳамма кўрсатмалар қийноқлар воситасида олинган”, - деди.\nПрокурор ёрдамчисининг маълум қилишича, М.Худойбердиевнинг жангарилари 1998 йилда Сўғд вилоятига ҳужум қилганида 120 киши ҳалок бўлган. Шундан сўнг жангариларнинг қолганлари “қўшни Ўзбекистон ҳудудига қочиб ўтиб, ўша ердан паноҳ топган”.\nФ.Зуҳуров қўлга олинган жангарилардан Ўзбекистон ҳудудида М.Худойбердиев одамлари яшайдиган ва жанговар тайёргарлик ўтайдиган ўндан ортиқ база, бу базаларнинг ҳар бирида 60-100 одам борлиги ҳақида маълум олинганини қўшимча қилди. Жумладан, бу жангарилар базаларга “Зевар”, “Занбек”, “Тамшум”, “Киштут”, “Юлдузча”, “Шоҳимардон” каби шартли номлар берилгани, уларнинг бир қисми Сурхондарё вилояти ҳудудида жойлашганини ҳам айтган.\n“Озодлик” мухбирининг М.Худойбердиев жангариларининг Ўзбекистон ҳудудида экани ҳақида аниқ далиллар борми, деган саволига Ф.Зуҳуров: “Биз 8 кишилик гуруҳни қўлга олганимизда уларнинг ёнидан 98 та сурат топилди. Бу суратларда ўша базалар, машқлар ўтказилаётган ҳолатлар, қаерда жойлашгани акс этган. Бундан ташқари, улар доим ўша ерда бўлмайди. Базадан ташқарига чиққанда Ўзбекистон махсус хизматлари вакилларидан бир киши уларни кузатиб, қўриқлаб юради”, - дея жавоб қайтарди.\nУ тожикистонлик ёшлар Ўзбекистонга олиб ўтилиб, М.Худойбердиев жангарилари сафига ёлланаётганини ҳам билдирди.\n“90-йилларда Хўжанддаги “Санно” қўшма корхонасига раҳбарлик қилган Абдуазиз Ғафуров ҳозир Тошкентда яшамоқда. У М.Худойбердиевнинг мафкуравий ишлар бўйича ўринбосари. У ҳамшаҳри Жўра Убайдуллаев воситачилигида тожикистонлик Баҳром Ҳалимов, Бахтиёр Самадов, Муҳсинжон Султонов ва бошқаларни Ўзбекистонга яширинча йўллар билан олиб ўтиб, жангарилар сафига қўшган. Уларга ойига 50 АҚШ доллари миқдорида маош тайинлаган”, - деди Ф.Зуҳуров.\nШу пайтгача Тожикистонда М.Худойбердиев гуруҳига аъзоликда айбланиб, 100 дан ортиқ тожикистонлик фуқаро турли муддатларга озодликдан маҳрум этилди.


Android’да пуллик иловани текинга олинг - Terabayt.Uz\nAndroid’да пуллик иловани текинга олинг\nҲаммамиз мобиль иловаларини яхши кўрамиз, айниқса текини бўлса, яъни дастурларнинг ўзи пулли бўлса-ю, бизга текинга тушса. Ҳа, буни биз фақат ўғирлаб олишимиз мумкин, аммо биз қароқчи эмасмиз-ку.\nҲавотир олманг, смартфон ёки планшетларимизга пулли иловаларни қонунни бузмай туриб ҳам бепул олишнинг йўллари бор. Қуйида гап шу ҳақда боради.\nСиз уларни Google Play ва Amazon Underground каби дуконлардан ҳам юклаб олсангиз бўлади.\nЎҚИНГ: Android-смартфон ўчиб қолса нима қиласиз?\nGoogle Play’дан ҳар ҳафта бепул илова.\nҲар ҳафта Play Маркет пуллик иловалардан бирини бепул тарқатади. Бу ҳақдаги баннерни “Для всей семьи” иловаси бўлимидан топасиз.\nМобиль иловалар дуконлари орасида Google Play’дан кейин Amazon Underground энг оммавий саналади.\nИловани смартфонингиз ёки планшетингизга ўрнатсангиз, пуллик дастурлар ҳамда ўйинларни ҳар куни бепул оласиз. Шунингдек, Amazon сизга арзонлаштирилган нархларни ҳам маълум қилиб боради. Албатта, ушбу сервис учун аввал сиздан аккаунтни талаб қилади, бунинг учун сиз тезда Amazon Underground иловасининг ўзида рўйхатдан ўтишингиз мумкин.\nДаставвал, Android-қурилмангизда номаълум манбадан иловалар ўрнатишга ижозат борми ёки йўқми, шуни аниқлаб олинг. Мазкур опция хавфсизлик созлагичида бўлади.\nAmazon’дан иловалар дуконини юклаб олинг ва уни ўрнатинг. Сўнгра аккаунтни рўйхатдан ўтказиш керак. Айнан, “Underground” бўлимида гажетингиз учун дастурлар ва ўйинлар бўлади.\nAppGratis’нинг бепул иловалари фойдаланувчиларнинг энг яхши кўрган иловаларидан саналади. Бунга сабаб, улар ҳар куни эрталабдан телефони учун пуллик дастурлар ёки ўйинларнинг бирини мутлақо текин олади.\nОдатда, AppGratis Pro-версия иловаларига промо кодларини яширмайди, ҳатто янгилайди ҳам. Шунингдек, биз яна FreeApp, деб аталадиган аналог дастурга ҳам эътибор қаратишингизни масалаҳат берардик. Иккала ечимни ҳам Play Маркете’дан олса бўлади.\nИловаларга нархни тушириш.\nAppSales, Google Play’да айрим иловалар дастурлар ва ўйинларни кузатиб боради ва жорий нарх арзонлашуви ҳақда эслатиб туради. Кузатув рўйхатига керакли иловани қўшиб қўйсангиз, кейин унинг қачон сотилиши ҳақида сизга хабар келиб туради.\nАлбатта, бу бепул эмас, лекин сиз учун қизиқарли бўлган контентни жуда арзон нархда сотиб олиш имкониятига эга бўласиз.\nPlay Маркетнинг харидингиз пулини қайтариб бериш сиёсати\nGoogle Play’дан илова сотиб олганингиздан кейин, агар бирор нарса ёқмай қолса пулингизни қайтариб олиш учун сизга икки соат муҳлат берилади ва сиз бу вақтда пулингизни қайтариб олишингиз мумкин. Албатта, бир икки соат камлик қилади, лекин ўйин сизга ёқдими йўқми, билиб олиш учун бемалол етади.\nТўловни қайтариш эса жуда оддий: Play Маркет’да “Открыть” тугмасининг олдида шунга ўхшаш ёзув акс этади. Ўша ёзув хариддан кейин биз айтган икки соат давомида фаол бўлиб туради.\n#Amazon #Googlae Play #Google Play Market #маслаҳат


Android учун диктофон танлаймиз - Terabayt.Uz\nAndroid учун диктофон танлаймиз\nAndroid тизимли қурилмалар учун Google Play иловалар дўконида диктофон-иловалар кўп, аммо сифатлилари кам. Hi-Tech Mail.Ru шулар орасидан саралаб, энг яхши бештасининг қисқа тавсифларини тақдим этган. Марҳамат, энг яхши диктофонлар билан танишинг.\n1. «Оддий диктофон»\nАгарда овоз ёзиш учун самарали ишловчи дастур излаётган бўлсангиз-у, Android тизимининг ўзидаги – штатдаги илова қониқтирмаётган бўлса, у ҳолда сизга «Оддий диктофон»ни тавсия этамиз.\nМазкур дастурда овознинг ёзилиши юқори сифатда – PCM ва AAC форматида ҳам, шунингдек, жойни тежаш мақсадида AMR’дан фойдаланган ҳолда ҳам амалга оширилади. Овозли ёзувларни қайта номлаш ва ўчириб юборишдан ташқари, рингтон сифатида сақлаш, почта орқали жўнатиш ва бошқа амалларни бажариш ҳам мумкин.\nХулласи калом, «Оддий диктофон» – шахсий қайдларни, учрашувлар ва дарсларни ёзиб олиш учун қулай восита!\nИнтерфейс расмийлаштириш мавзулари\nЁзувни рингтонга ўрнатиш\nPCM, AAC ва AMR форматлари\n«Оддий диктофон» иловасини мана бу ҳавола орқали кўчириб олишингиз мумкин.\nБу илова – Sony Mobile томонидан Android учун тақдим этилган диктофон! Audio Recorder смартфон ёки планшетда овозни осон ёзиб олади ва ижро этади. Интуитив тушунарли интерфейс эса аудиони муаммосиз тўхтатиш ва таҳрирлаш имконини беради. Шунингдек, овоз ёзиш созламаларини ҳам осонгина тушуниб олиш мумкин.\nАгарда смартфонингиз Sony Xperia бўлса, у ҳолда ҳатто ажойиб сифатда овоз ёзиш учун Stereo Microphone STM10 гаджетини улашингиз ҳам мумкин. Бироқ Audio Recorder иловаси нафақат Sony маҳсулотларига, балки Android тизимидаги бошқа ишлаб чиқарувчиларнинг қурилмаларига ҳам бемалол тушади.\nЁзув сифатини танлаш\nМоно ва стерео тарзида ёзиш\nAudio Recorder’ни ушбу ҳавола ёрдамида смартфон ёки планшетингизга ўрнатишингиз мумкин.\nКенг функционалга эга, ўзи эса «лўндагина» илова. Овоз ёзиш созламаларининг барчасини қўлда бажариш имконияти бор – ёзувнинг частота диапазони, формати ва битрейтини ўзингиз созлайсиз. Android учун «Диктофон» овозларни 4 хил форматда сақлай билади: PCM (wav), AAC (m4a), AMR (3gp) ва MP3.\nТайёр аудиоёзувларни ижтимоий тармоқларда улашиш ёки шахсий сақлагичга жўнатиш мумкин. Овознинг давомийлиги – вақт бўйича узунлиги эса фақатгина хотирадаги бўш жойга боғлиқ – қанча сиғса ёзувни шунча узоқ давом эттириш мумкин. Дастурнинг созламаларида эса, қўнғироқ келган пайти овозни тўхтатиб туриш функцияси билан бирга, ёзувни давом эттирадиган бўлсангиз овоз манбаини (микрофон ёки телефон қўнғироғи) танлаш имконияти ҳам бор.\nДискретизация частотасини созлаш\nЁзувларнинг сараланишини созлаш\nPCM, AAC, AMR ва MP3 форматлари\n«Диктофон» иловасини Google Play’дан мана бу ҳавола ёрдамида кўчириб оласиз.\nSmart Voice Recorder – ўта даражада қулай Android-диктофон, унда овозни юқори сифатда ёзиш билан бирга, орадаги жимлик сонияларини қирқиб ташлаш ҳам мумкин. Масалан, хуррак ва босинқирашларни ёзиб олиш учун тунда бу иловани ёқиб қўйса бўлади; иш бўйича йиғилишлар, лекцияларни ёзиб олишда жуда қўл келади.\nОвознинг кодланиши 8-44 кГц диапазонидаги дискретизация частотаси билан, wave/pcm форматида амалга оширилади; бу эса мобил диктофон учун керагидан ҳам ортиқроқ ҳисобланади. Бундан ташқари, Smart Voice Recorder ёзувнинг давом эттирилиши учун қанча вақт қолганини ҳам акс эттириб туриши жуда қулай. Ёзувнинг қанча давом этиши эса фақатгина қурилмангиздаги бўш жойга боғлиқ – хотирасида жой қанча кўп бўлса, овоз ёзишни шунча узоқ давом эттириш мумкин.\nТайёр бўлган аудиоёзувни электрон почтадан юбориш, DropBox’га юклаш ёки ижтимоий тармоқларда улашиш имкони мавжуд.\nОвозни таҳлил этиш\nФон режимида ёзиш\nЁзувларнинг жойланишини танлаш\nҚулайлик ва кўпфункциялилик\nGoogle Play’дан қурилмангизга Smart Voice Recorder дастурини олиб ўрнатиш учун мана бу ҳаволадан фойдаланасиз.\nAndroid-гаджетлар учун чиқарилган диктофонлар орасида SnipBack нисбатан янги, аммо зўр илова ҳисобланади. У овозни ёзаётган пайтнинг ўзида кераксиз маълумотларнинг ҳажмини сезиларли даражада қисқартириш имконини беради. Унинг созламаларида уч хил овоз ёзиш интервалини кўрсатиш мумкин.\nSnipBack’ни ёққанингизда, смартфонингиз эшитиш режимига ўтади, бироқ нутқ қисмларини амалда ёзиб олиш фақатгина сиз белгиланган учта интервал тугмачасидан биттасини босгачгина амалга ошади.\nМасалан, агарда ўн дақиқалик сўзлашув давомида суҳбатдошингиз сизни қизиқтирувчи мавзуда фақатгина ўша 10 дақиқа ичидаги охирги 2 дақиқада гапирган. Сиз фақат шу икки дақиқани ёзиб олишга буйруқ беришингиз мумкин, ундан олдинги саккиз дақиқа овозлари эса ёзилмайди.\nЁзиш тугалланганидан сўнг SnipBack сиздан, ёзувнинг ҳаммасини битта файлга сақлаб қўясизми, ёки фақатгина белгиланган қисмларними, деб сўрайди – бу эса жуда яхши қулайлик!\nФондаги шовқинларни фильтрлаш\nЁзувларни қулай саралаш\nСамртфонингизга SnipBack иловасини ушбу ҳавола орқали ўрнатиб олишингиз мумкин.\n#Android #диктофон #иловалар #маслаҳат